15 warganegara Malaysia terlibat kemalangan bas terbabas di Muzdalifah

KUALA LUMPUR, 10 Jun- 15 pekerja warga Malaysia terbabit kemalangan di Muzdalifah, Arab Saudi yang berlaku ketika bas dinaiki mereka terbabas, semalamDua individu didapati mengalami kecederaan serius dan disahkan patah tulang di bahagian bahu serta tengkuk.Baki 13 individu lagi dirawat sebagai pesakit luar dan dibenarkan pulang.

Kenyataan Wisma Putra memaklumkan, Pihak berkuasa Arab Saudi masih menyiasat insiden berkenaan.Sementara Konsulat Jeneral Malaysia di Jeddah akan terus memantau insiden tersebut dan menghulurkan bantuan sewajarnya.Kesemua individu terlibat merupakan pekerja syarikat pembinaan yang terlibat dengan projek landasan dan perkhidmatan kereta api di Mekah.Mereka menerima rawatan di Hospital An Nur dan Hospital Raja Faisal.


Amalan demokrasi Malaysia berada pada tahap amat sihat

KUALA LUMPUR, 10 Jun- Dakwaan sesetengah pihak yang menyifatkan Perdana Menteri, Datuk Seri Ismail Sabri Yaakob tidak mementingkan isu hak asasi manusia dan demokrasi adalah tidak benar.Pegawai Khas Perdana Menteri, Dr. Kamarul Zaman Yusoff menyifatkan sebaliknya amalan demokrasi berada pada tahap amat sihat sejak Datuk Seri Ismail Sabri menerajui negara Ogos tahun lalu. Perkara itu terbukti dengan Indeks Demokrasi 2021 oleh Economist Intelligence Unit, EIU yang meletakkan Malaysia di tempat ke-39 daripada 167 negara.Pencapaian itu adalah yang tertinggi dalam kalangan negara ASEAN dengan 7.24 mata, mengatasi Indonesia 6.71 mata, Filipina 6.62 mata dan Singapura, 6.23 mata.

Tambahnya, Datuk Seri Ismail Sabri juga telah berusaha memperbaiki kedudukan demokrasi negara menerusi pelbagai inisiatif transformasi. Ini termasuk Tawaran Transformasi Parlimen dan Pentadbiran Kerajaan meliputi Rang Undang-Undang, R-U-U Anti Lompat Parti, pelaksanaan Undi18 dan Pindaan Perlembagaan Persekutuan bagi mengehadkan tempoh jawatan Perdana Menteri kepada 10 tahun.Tambahnya, pada 13 September tahun lalu juga Memorandum Persefahaman Transformasi dan Kestabilan Politik antara kerajaan dan pembangkang telah dizahirkan, sekali gus menjadi sebahagian daripada langkah penambahbaikan sistem berkerajaan.


Hukuman mati bukan mandatori masih ada - PM

BERA, 10 Jun- Hukuman mati yang bukan mandatori masih wujud meskipun hukuman mati mandatori dimansuhkan.Menurut Perdana Menteri, Datuk Seri Ismail Sabri Yaakob, terdapat 11 kesalahan yang membawa hukuman mati mandatori dan satu kesalahan di bawah Seksyen 39B Akta Dadah Berbahaya 1952.Manakala, 22 kesalahan yang membawa hukuman mati tetapi dengan budi bicara mahkamah."Kita berpandangan setiap manusia perlu diberikan peluang kedua. Jika ada dua pilihan (hukuman) dan jika dirasakan orang itu memang penjenayah tegar mengedar dadah sehingga menyebabkan ratusan ribu orang mati, boleh dihukum mati dan dibenarkan untuk jatuhkan hukuman mati,"Tetapi jika dirasakan daripada budi bicara patut diberikan peluang kedua untuk berubah menjadi lebih baik dan hendak diberikan hukuman penjara seumur hidup dengan sebat maka hakim boleh meminda hukuman mati mandatori kepada hukuman tersebut," jelasnya kepada media di Bera, Pahang.

Sementara itu, Perdana Menteri berkata, pemansuhan hukuman mandatori memberikan hakim pilihan untuk menggunakan budi bicara dalam menjatuhkan hukuman.Katanya, hakim tidak lagi terikat dengan perkataan 'mandatori' bagi hukuman mati yang menyebabkan mahkamah tidak mempunyai pilihan selain menjatuhkan hukuman gantung sampai mati seperti diperuntuk undang-undang.


CUEPACS mohon kerajaan laksana tiga langkah bantu penjawat awam

KOTA KINABALU, 10 Jun- Kongres Kesatuan Pekerja-Pekerja Di Dalam Perkhidmatan Awam (CUEPACS) memohon kerajaan melaksanakan tiga langkah penting bagi membantu penjawat awam yang kini terkesan akibat kenaikan harga barang.Ia termasuk, melaksanakan gaji minimum RM1,800, menaikkan dua tangga Kenaikan Gaji Tahunan (KGT) bagi penjawat awam sedia ada dan cadangan sistem saraan baharu, bagi menggantikan Sistem Saraan Malaysia (SSM).Menurut Presiden CUEPACS, Datuk Adnan Mat, tuntutan tersebut sangat relevan dan dibuat berdasarkan kepada keupayaan kewangan kerajaan.

“Kami tetap berterima kasih kepada kerajaan kerana melaksanakan beberapa langkah utama menangani kenaikan harga barang, tetapi pada masa ini masih tidak mampu membantu kami menghadapi situasi itu dengan kedudukan kewangan dan gaji kami sekarang", katanya.Tambah beliau, pelaksanaan gaji minimum RM1,800 dalam sektor awam akan diikuti sektor swasta yang seterusnya akan dilaksanakan secara menyeluruh dan lancar.Ia sekali gus memudahkan kerajaan mencapai sasaran pendapatan isi rumah RM10,000 sebulan bagi mencapat matlamat menjadikan Malaysia negara berpendapatan tinggi menjelang 2025 melalui Rancangan Malaysia Ke-12.Sementara itu, jelas beliau, SSM sedia ada telah berusia kira-kira 20 tahun dan dilihat tidak berkesan dalam membantu penjawat awam dalam situasi masa kini.Beliau bercakap dalam satu sidang media di Kota Kinabalu, Sabah.


Pengeluaran makanan: Negeri Sembilan kenal pasti lokasi pusat tanaman

SEREMBAN, 10 Jun- Negeri Sembilan sedang mengenal pasti kawasan yang boleh diusahakan sebagai pusat tanaman pengeluaran makanan. Antara kawasan tumpuan ialah daerah Jelebu, Gemas, Kuala Pilah dan Tampin.Menurut Menteri Besar, Datuk Seri Aminuddin Harun, selepas dimuktamad, satu kertas kerja pembangunan pusat makanan itu akan dibentangkan."Kalau kita tak boleh nak usahakan tanaman kita tu rugi lah. Selagi tu kita tak boleh nak usahakan tanaman kita, minat tu tak datang, rakyat rasa susah nak buat, itu kerugian yang kita tanggung memang banyak sebenanrya bukan sedikit. Dia nak buat dia fikir ada musuh tanaman, dia tak buat kebun dia. Dia nak buat terpaksa tangguh dulu tangguh buang masa jadi kalau kita kurangkan musuh tanaman kita mereka boleh mengusahakan tanaman mereka ni akan memberikan kebaikan kepada kita," katanya.Dalam pada itu, beliau memberitahu, kerajaan negeri menerusi Jabatan Perhilitan akan menyediakan peruntukan bagi pembelian peluru untuk kerja pemusnahan musuh tanaman.Langkah tersebut diharap dapat membantu para petani memajukan perusahaan pertanian mereka sekaligus menyumbang kepada penambahan bekalan makanan dalam negeri.

Dalam perkembangan lain, tahun ini, Mukim Ampangan dan Rompin dijadikan tumpuan program penghijauan Kawasan Berisiko Tinggi (KBT) bagi membanteras masalah penyalahgunaan dadah dalam komuniti di Negeri Sembilan.Aminuddin berkata, usaha tersebut dapat dijayakan menerusi kerjasama Agensi Antidadah Kebangsaan (AADK) bersama pihak swasta, pertubuhan bukan kerajaan serta komuniti bagi memastikan usaha penghijauan KBT dapat dicapai.Pada 2019, Projek Penghijauan Felda Sungai Kelamah, Tampin telah dilaksana dengan menyasarkan pencapaian pada 2023."Kita dapat keluarkan daerah Gemencheh dan sekarang kita dalam tumpuan kita adalah mukim Ampangan dengan mukim di Jempol, Rompin jadi ini yang harus kita tumpukan biar kita berfasa dan berstrategi atau pun kita berpusat tumpuan kita apa kita nak buat dalam kawasan ini dan akhirnya akan ada kejayaan," ujarnya.

(Menteri Besar Negeri Sembilan, Datuk Seri Aminuddin Harun)

Beliau berucap pada Majlis Sambutan Peringatan Hari Antidadah Kebangsaan Peringkat Negeri Sembilan di Seremban.


SLS mohon semakan kehakiman ke atas isu pemberian khas kepada Sabah

KOTA KINABALU, 10 Jun- Persatuan Undang-Undang Sabah (SLS) hari ini memfailkan satu semakan kehakiman ke atas isu pemberian khas peruntukan 40% kepada Sabah di bawah Perlembagaan Persekutuan. Permohonan itu difailkan firma guaman J Marimuttu and Partners yang menamakan Kerajaan Persekutuan sebagai responden.Berikutan pengumuman pada 14 April mengenai persetujuan dicapai antara Kerajaan Persekutuan dan Kerajaan Negeri Sabah, SLS memohon satu pengisytiharan antaranya bahawa kegagalan Kerajaan Persekutuan untuk melakukan kajian semula kedua dalam 1974 dengan kerajaan negeri merupakan satu kemungkiran dan menyalahi tanggungjawabnya di bawah Perkara 112D, Klausa (1), (3) dan (4) Perlembagaan Persekutuan.SLS memohon bahawa hak 40% itu masih tertunggak dan mesti dibayar Kerajaan Persekutuan kepada kerajaan negeri untuk setiap tahun kewangan berturut-turut untuk tempoh dari 1971 hingga 2021, yang mana kegagalan membayar hak itu merupakan pelanggaran hak asasi ke atas harta kerajaan Sabah dan terutamanya rakyat Sabah sebagaimana termaktub dalam Perkara 13 Perlembagaan Persekutuan.Persatuan itu juga memohon satu perintah mandamus kepada responden untuk melaksanakan satu lagi kajian semula dengan kerajaan negeri di bawah peruntukan Perkara 112D Perlembagaan Persekutuan untuk pelaksanaan pembayaran hak 40% itu untuk setiap tahun kewangan berturut-turut dari 1974 hingga 2021 dalam 30 hari dan untuk mencapai keputusan dalam 90 hari dari tarikh perintah itu dan responden membayar hak itu kepada kerajaan negeri atau atas sebagai kerosakan kerana melanggar Perkara 13 Perlembagaan Persekutuan atau kedua-duanya.

Faktor SLS memohon order dan relief itu merupakan sebahagian daripada keputusan terkandung dalam Warta Persekutuan bertarikh 20 April mengenai kajian semula pemberian khas yang tidak disediakan untuk setiap tahun berturut-turut dari 1974 hingga 2021 yang ultra vires kepada Perlembagaan Persekutuan, melanggar keadilan asasi, tercemar dengan prosedur yang tidak sesuai, tidak rasional dan tidak munasabah serta melangkaui kesemua perkadaran munasabah.Pemberian khas baharu bagi Sabah dinaikkan sebanyak 4.7 kali ganda daripada RM26.7 juta kepada RM125.6 juta untuk 2022, menurut kenyataan bersama Perdana Menteri Datuk Seri Ismail Sabri Yaakob dan Ketua Menteri Sabah Datuk Hajiji Noor yang diterbitkan dalam Warta Persekutuan pada 20 April. Menurut kenyataan itu Kerajaan Persekutuan dan kerajaan negeri akan meneruskan rundingan berkenaan tuntutan 40% hasil dari Sabah.


KUOA 2022 berlangsung 24-26 Jun, tampil keunikan produk usahawan orang asli

KUALA LUMPUR, 10 Jun- Karnival Usahawan Orang Asli (KUOA) 2022 bakal berlangsung pada 24 hingga 26 Jun ini selepas tertangguh dua tahun ekoran wabak COVID-19 dengan mengetengahkan keunikan produk usahawan masyarakat orang asli. Timbalan Menteri Pembangunan Luar Bandar I, Datuk Seri Abdul Rahman Mohamad berkata KUOA 2022 yang akan diadakan di Bulatan Sultan Azlan Shah, Amanjaya Meru di Ipoh, Perak membolehkan orang ramai mendapatkan hasil kraf, makanan serta herba dikeluarkan 50 usahawan orang asli seluruh negara.Beliau berkata pelbagai acara menarik turut disusun sepanjang karnival itu termasuk demonstrasi anyaman tradisional, pertandingan menyumpit dan pakaian tradisional serta persembahan kumpulan kebudayaan orang asli. Menurutnya penganjuran karnival itu merupakan satu daripada inisiatif kerajaan untuk memberi peluang kepada orang asli dalam menjana dan meningkatkan ekonomi mereka setanding masyarakat lain di negara ini.

(Timbalan Menteri Pembangunan Luar Bandar I, Datuk Seri Abdul Rahman Mohamad)

"Penglibatan masyarakat orang asli dalam bidang keusahawanan semakin meningkat dari tahun ke tahun, oleh itu KUOA 2022 ini seiring dengan aspirasi kerajaan bagi memastikan warga orang asli dapat seiring dengan masyarakat perdana," katanya selepas merasmikan prapelancaran KUOA 2022 semalam. Sementara itu, Ketua Pengarah Jabatan Kemajuan orang asli (JAKOA), Sapiah Mohd Nor berkata sebanyak RM2 juta diperuntukkan bagi membantu melahirkan usahawan orang asli tahun ini.Beliau berkata ia meliputi pemberian bantuan premis perniagaan, peralatan perniagaan, penganjuran kursus dan seminar keusahawanan. "JAKOA yakin KUOA 2022 dapat menjadi platform terbaik bagi memperkenalkan produk mereka kepada masyarakat dan pelancong," katanya.


Aspirasi Stong Geopark, berpotensi diiktiraf Geopark Kebangsaan pertama Kelantan

KUALA KRAI, 9 Jun- Aspirasi Stong Geopark (ASG) berpotensi untuk diiktiraf sebagai Geopark Kebangsaan pertama di Kelantan pada tahun iniIni kerana ia memiliki keunikan geologi dan landskap perbukitan batu kapur yang dilitupi ekosistem tumbuhan berbeza.Menurut Menteri Tenaga dan Sumber Asli (KeTSA), Datuk Seri Takiyuddin Hassan, pihaknya memperuntukkan RM300,000 di bawah Program Pemerkasaan Eko pelancongan Sumber Asli ke arah Pembangunan Ekonomi Setempat tahun 2022 bagi meningkatkan kemudahan infrastruktur di beberapa geotapak yang telah dikenal pasti untuk mempromosikan kawasan berkenaan."Pentingnya geopark ini adalah kerana kerajaan kita terutamanya mempunyai tanggungjawab sosial yang besar untuk memastikan kelestarian alam sekitar, kita perlu memelihara alam sekitar dan juga sumber - sumber semulajadi, sumber asli kita," katanya.Beliau ditemui media selepas mengadakan lawatan kerja ke ASG di Dabong, Kuala Krai.Mengulas lanjut, Takiyuddin berkata kajian yang dimulakan sejak 2019 telah mengenal pasti tapak-tapak warisan geologi, biologi, sejarah pembentukan batuan dan fitur geologi terutamanya rejahan beberapa siri batuan igneus yang dikenali sebagai Kompleks Stong.Ia sekaligus melayakkan ASG untuk dinilai sebagai Geopark Kebangsaan.

(Datuk Seri Takiyuddin Hassan (tengah) pada sesi lawatan kerja ke ASG di Dabong, Kuala Krai)


Raja Permaisuri berkenan melawat Taska Genius Perpaduan

(Raja Permaisuri Agong Tunku Hajah Azizah Aminah Maimunah Iskandariah berkenan bergambar bersama kanak-kanak Taska Genius Perpaduan Taman Sri Rampai ketika melawat taska berkenaan/fotoBERNAMA)

KUALA LUMPUR, 9 Jun - Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Taska Genius Perpaduan Taman Sri Rampai, di sini.Lawatan ini sempena sambutan Ulangtahun Keputeraan Rasmi Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Turut berangkat sama anakanda baginda, Tengku Puteri Raja Tengku Puteri Afzan Aminah Hafidzatullah dan Tengku Puteri Raja Tengku Puteri Jihan Azizah 'Athiyatullah.Tunku Hajah Azizah meluangkan masa hampir satu jam untuk beramah mesra bersama kanak kanak dan tenaga pengajar di Taska Genius Perpaduan berkenaan.Baginda turut mengurniakan cek sumbangan RM30,000 kepada Kementerian Perpaduan Negara yang diserahkan kepada Menterinya, Datuk Halimah Mohamed Sadique.

(Raja Permaisuri Agong Tunku Hajah Azizah Aminah Maimunah Iskandariah berkenan beramah mesra dengan kanak-kanak Taska Genius Perpaduan ketika melawat taska berkenaan/fotoBERNAMA)

Taska Genius Perpaduan Sri Rampai ini mempunyai 18 orang kanak-kanak dan mula beroperasi pada bulan Februari tahun 2010 di Pusat Rukun Tetangga Seri Rampai dengan empat orang pendidik dan dua orang pembantu pendidik.Taska Genius Perpaduan diinspirasikan daripada program PERMATA Negara yang memfokuskan kepada asuhan dan didikan awal bagi kanak-kanak di bawah umur empat tahun dalam menerapkan nilai-nilai murni dan hidup bermasyarakat.Sehingga kini terdapat 41 buah Taska Genius Perpaduan di seluruh negara yang melibatkan kanak kanak berumur dua tahun sehingga empat tahun.


Anugerah YTSP: 189 pelajar cemerlang SPM terima anugerah sejak 1991

KANGAR, 9 Jun- Sejak ditubuhkan pada 1986, Yayasan Tuanku Syed Putra Perlis (YTSP) terus memberikan sumbangan dan bantuan dalam bidang pendidikan serta kebajikan kepada pelbagai lapisan masyarakat negeri yang kurang berkemampuan.Ini termasuklah memperkenalkan Anugerah Cemerlang, Anugerah Kepujian dan Anugerah Khas kepada pelajar cemerlang Sijil Pelajaran Malaysia, SPM.Setiausaha Kehormat YTSP, Datuk Johari Mohd Darus memaklumkan sejak 1991 hingga 2020 lalu, seramai 189 pelajar telah menerima ketiga-tiga kategori anugerah tersebut.Penganugerahan tersebut sebagai pengiktirafan oleh YTSP kepada pelajar berkenaan, selain untuk dijadikan contoh serta galakan kepada pelajar lain mencapai kejayaan dalam pelajaran."Anugerah cemerlang kepada para pelajar yang mendapat A+ dalam enam mata pelajaran teras, mereka akan mendapat pingat, sijil serta wang tunai RM1,000, manakala yang mendapat 5A+ daripada mata pelajaran teras menerima siil bersama wang tunai RM500 dan pada tahun ini kita memperkenalkan iaitu kepada pelajar-pelajar yang mendapat 'straight A'," katanya.Beliau ditemui media pada penyampaian Anugerah Cemerlang YTSP bagi Pelajar-Pelajar Cemerlang SPM 2020 di Kangar.

(Setiausaha Kehormat YTSP, Datuk Johari Mohd Darus)

Raja Perlis,Tuanku Syed Sirajuddin Jamalullail menyampaikan Anugerah Cemerlang kepada dua penerima iaitu Muhammad Ali Azeem Abdul Rahim dan Izza Azeera Hashim serta enam lagi penerima menerima Anugerah Kepujian.


Lawatan Putera Faisal : Momentum baharu hubungan Malaysia-Arab Saudi

KUALA LUMPUR, 9 Jun- Lawatan sulung Menteri Luar Arab Saudi, Putera Faisal bin Farhan selama dua hari bermula Selasa, menandakan momentum interaksi positif baharu antara Malaysia dan Arab Saudi untuk mengukuhkan lagi hubungan dua hala sedia ada.Menteri Luar, Datuk Seri Saifuddin Abdullah berkata, kunjungan Putera Faisal itu menjadi bukti hubungan kukuh yang terjalin lama antara kedua-dua negara."Dalam mesyuarat dua hala, kedua-dua pihak sepakat untuk meningkatkan lagi hubungan dua hala dalam pelbagai aspek ke peringkat lebih tinggi.Kedua-dua pihak bersetuju untuk mengadakan Majlis Penyelarasan Saudi-Malaysia (SMCC) yang pertama pada awal tahun depan, berfungsi sebagai platform dua hala menyeluruh untuk perundingan pelbagai sektor dalam pemulihan pasca pandemik, seperti perdagangan dan pelaburan, kesihatan, sosiobudaya serta urusan haji dan umrah," katanya menerusi kemas kini di Facebook.

(Putera Faisal diiringi Datuk Seri Saifuddin ketika mengadakan lawatan sulung ke Malaysia / Foto FB Saifuddin Abdullah)

Beliau turut merakamkan penghargaan atas sokongan berterusan Arab Saudi kepada Malaysia dalam menangani pandemik COVID-19.Arab Saudi akan mengubah sumbangan satu juta vaksin AstraZeneca yang dijanjikan kepada Malaysia dalam bentuk sumbangan kewangan berjumlah USD5.25 juta “Kami juga bersetuju untuk meluaskan skop kerjasama termasuk dalam pengiktirafan sijil vaksinasi, perkongsian pengalaman dan kepakaran dalam tindak balas wabak, dan penyelidikan dan pembangunan (R&D) dalam pembangunan vaksin COVID-19 dan rawatan antivirus,” katanya lagi.Kedua-dua menteri turut menegaskan komitmen untuk memupuk interaksi antara rakyat kedua-dua negara dalam bidang latihan dan pembinaan kapasiti pegawai awam serta dalam sektor pendidikan. Mengenai persiapan musim haji 1443H, Datuk Seri Saifuddin berkata Malaysia berharap Arab Saudi akan mempertimbangkan pemberian slot tambahan untuk jemaah haji Malaysia musim ini.“Mengenai isu serantau dan antarabangsa, kami bertukar pandangan tentang perkembangan global dan serantau, terutamanya isu di Ukraine dan Palestin.Putera Faisal dan saya berkongsi kebimbangan dengan situasi kemanusiaan yang teruk dan akan bekerjasama dalam memberikan bantuan kemanusiaan,” katanya.Lawatan Putera Faisal ke Malaysia bermula dengan menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara pada Rabu, diikuti kunjungan hormat ke atas Perdana Menteri Datuk Seri Ismail Sabri Yaakob.


Op Kesan: Majikan tidak mencarum PERKESO kerap guna alasan 'tidak tahu'

SENAWANG, 9 Jun- 'Tidak tahu wajib mencarum'. Itu alasan sering diguna majikan yang dikesan tidak membuat caruman Pertubuhan Keselamatan Sosial (Perkeso) kepada pekerja mereka.Menurut Pengarah PERKESO Negeri Sembilan, Fuad Alias, kesalahan itu kebanyakannya melibatkan majikan yang menjalankan perniagaan kedai kedai runcit dan kedai makan.Menurutnya, setiap majikan yang menggajikan walaupun hanya seorang pekerja wajib mendaftar dengan PERKESO dalam masa 30 hari dari tarikh pekerja berkenaan diambil bekerja.Kegagalan berbuat demikian boleh dikenakan denda sehingga RM10,000 atau penjara sehingga dua tahun atau kedua-duanya sekiranya disabit kesalahan."Kita akan mengesan mereka yang bekerja sendiri di bawah e-hailing dan p-hailing sekiranya mereka masih lagi gagal mendaftar sebagai pencarum PERKESO kita akan kenakan kompaun sebab sebelum ini memang kita tidak kenakan kompaun, kita buat secara sukarela, tapi sudah sampai masanya sekarang ni dah masuk dua tahun lebih, jadi sewajarnya mereka ini dikenakan kompaun kerana mereka ini perlulah melindungi diri mereka daripada sebarang kemalangan dengan mendapat perlindungan daripada PERKESO," katanya.Beliau berkata demikian pada sidang media selepas Op Kesan di Senawang.

(Pengarah PERKESO Negeri Sembilan, Fuad Alias)

Tambahnya, PERKESO telah memberi tempoh pemutihan sepanjang Mei 2022 dengan membuka peluang kepada semua majikan yang layak tetapi masih belum berdaftar supaya berbuat demikian secara sukarela sebelum 1 Jun 2022.


Agong, Permaisuri zahir ucapan tahniah, empat pelajar sertai akademi ketenteraan AS

KUALA LUMPUR, 8 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada empat pelajar Malaysia yang terpilih menyertai latihan di akademi ketenteraan Amerika Syarikat (AS) tahun ini.Menerusi poster dimuat naik di Facebook Istana Negara, Al-Sultan Abdullah dan Tunku Hajah Azizah turut mendoakan agar keempat-empat mereka dilimpahi kejayaan dan kecemerlangan berterusan.Menurut kenyataan Kedutaan AS di Malaysia, keempat-empat pelajar itu ialah Edlan Mikyad Ahmad Syamly, Muhamad Danish Imran Zainudin, Qarin Loqman Safriza dan Zarif Mohd Zamrin.

Berita berkaitanAgong, Permaisuri sempurnakan pemakaian pangkat Tengku Amir NasserEdlan Mikyad dan Zarif dari Universiti Pertahanan Nasional Malaysia bakal ditempatkan di Akademi Tentera AS (USMA) West Point, New York dan Akademi Tentera Udara AS (USAFA) di Colorado.Manakala Muhamad Danish Imran dan Qarin Loqman dari Maktab Tentera Diraja akan ditempatkan di Akademi Tentera Laut AS (USNA), Annapolis, Maryland.Mereka menyertai lima pelajar Malaysia yang sedang menjalani latihan di Akademi Perkhidmatan AS iaitu seorang di USMA serta masing-masing dua di USNA dan USAFA.


Lebih RM55 juta untuk perumahan rakyat Kelantan

KOTA BHARU, 8 Jun- Kerajaan Kelantan memperuntukkan dana berjumlah RM55.38 juta tahun ini bagi membantu golongan asnaf di seluruh negeri itu memiliki kediaman menerusi perumahan rakyat.Menteri Besar Kelantan, Datuk Ahmad Yaakob berkata, setakat ini, 272 rumah asnaf atau dhuafat telah dibina melibatkan peruntukan berjumlah RM22.35 juta.Katanya, peruntukan bagi pembinaan rumah dhuafat dua kali ganda lebih tinggi berbanding RM10.67 juta pada tahun lalu.“Setiap rumah dhuafat bernilai RM55,000 berbanding RM45,000 yang ditetapkan sebelum ini. Ia tetap dibina untuk keselesaan penduduk miskin biarpun kos bahan binaan meningkat.“Syarat pembinaan kekal bagi setiap rumah mempunyai tiga bilik, dapur, tandas dan ruang tamu,” katanya selepas Majlis Perasmian Kempen Pemilikan Rumah Negeri Kelantan di Mydin Tunjong.Turut hadir, Pengerusi Persatuan Pemaju Hartanah dan Perumahan Malaysia (Redha) Kelantan, Muhammad Amir Bakhtiar Yusoff dan Pengerusi Pameran Perumahan dan Hartanah Malaysia (Mapex) Kelantan, Datuk Samsuri Awang Mat.

Mengulas lanjut, pembinaan rumah kepada dhuafat oleh kerajaan negeri itu dibina dengan syarat pemohon mempunyai tanah sendiri.Dalam perkembangan lain, Muhammad Amir Bakhtiar berkata, setakat ini, sejumlah 40 pemaju hartanah di Kelantan berdaftar dengan Redha negeri yang terlibat dalam menyediakan perumahan mampu milik di bawah paras harga RM300,000 setiap rumah.“Berlaku peningkatan kos bahan api yang menyebabkan kos pembinaan rumah yang dianggap sesuai ketika ini adalah sekitar RM150 - RM180 kaki persegi bergantung kepada kelengkapan infrastruktur.“Pihak Redha turut menasihatkan pengguna agar tidak tertipu dengan pemaju tidak berdaftar yang menawarkan harga lebih rendah,” katanya.

(Menteri Besar Kelantan, Datuk Ahmad Yaakob (tengah) pada Majlis Perasmian Kempen Pemilikan Rumah Negeri Kelantan di Mydin Tunjong)


Pahang sasar Lipis sebagai UNESCO Global Geopark

(Menteri Besar Pahang, Datuk Seri Wan Rosdy Wan Ismail)

PAHANG, 8 Jun- Pahang menyasarkan daerah Lipis diiktiraf sebagai tapak Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) Global Geopark.Menteri Besarnya, Datuk Seri Wan Rosdy Wan Ismail menjelaskan sebagai langkah awal, kerajaan negeri telah melakukan perbincangan dengan Jabatan Mineral dan Geosains dan Kementerian Tenaga dan Sumber Asli melalui Perbadanan Taman Negeri Pahang untuk menubuhkan Jawatankuasa Pembangunan Lipis Geopark.Beliau menerusi satu kenyataan memaklumkan, jawatankuasa tersebut merangkumi keperluan sumber manusia dan kewangan bagi mendapatkan pengiktirafan sebagai sebuah geopark kebangsaan yang merupakan antara syarat untuk melayakkan Lipis Geopark dicalonkan sebagai UNESCO Global Geopark."Aspirasi Lipis Geopark akan menjadi platform untuk memperkasa kepelbagaian warisan, selain mempertingkat sosio-ekonomi masyarakat setempat melalui kewujudan peluang pekerjaan dan kerancakkan aktiviti pelancongan," katanya.Beliau juga berharap usaha tersebut membolehkan daerah itu diuruskan secara holistik berteraskan kelestarian alam semula jadi selain menjadi tarikan pelancongan khususnya bagi mereka yang meminati bidang geologi.Antara keunikan Lipis selain sebagai bandar warisan Pahang adalah dengan terdapatnya batuan berusia Devon–Perm Tengah iaitu sekitar 420 hingga 270 juta tahun lepas di Pos Betau yang menjadi bukti pertembungan dua plat tektonik yang membentuk Semenanjung Malaysia.

(Kerajaan negeri telah melakukan perbincangan dengan Jabatan Mineral dan Geosains dan Kementerian Tenaga dan Sumber Asli melalui Perbadanan Taman Negeri Pahang untuk menubuhkan Jawatankuasa Pembangunan Lipis Geopark)


Malaysia kutuk sekeras-kerasnya kenyataan hina Nabi Muhammad SAW - Wisma Putra

PUTRAJAYA, 8 Jun- Malaysia mengutuk sekeras-kerasnya kenyataan menghina Nabi Muhammad SAW oleh dua ahli politik India.Menurut kenyataan Kementerian Luar (Wisma Putra) pada Selasa, kementerian telah memanggil Pesuruhjaya Tinggi India ke Malaysia petang semalam dan menyampaikan penyangkalan sepenuhnya terhadap kenyataan itu. “Malaysia mengalu-alukan keputusan parti pemerintah India untuk menggantung ahli parti terbabit berikutan kenyataan provokasi mereka yang telah menimbulkan kemarahan dalam kalangan umat Islam,” menurut kenyataan itu.Malaysia turut menyeru India untuk bekerjasama dalam menamatkan Islamofobia dan menghentikan sebarang tindakan provokasi demi keamanan dan kestabilan sejagat.Malaysia adalah antara negara terkini yang bersama mengutuk tindakan dua pegawai parti Bharatiya Janata (BJP) yang mengeluarkan komen berbaur penghinaan yang mencetuskan kemarahan banyak negara Islam.

Kementerian Luar Emiriah Arab Bersatu (UAE) dalam satu kenyataan "mengecam dan membantah komen yang disifatkan menghina Nabi Muhammad SAW."Oman, Indonesia, Jordan, Iraq, Maldives, Bahrain dan Turkiye adalah antara negara yang turut mengecam kenyataan itu. "Indonesia mengutuk sekeras-kerasnya kenyataan menghina Nabi Muhammad SAW oleh dua ahli politik India. Bantahan itu telah dimaklumkan kepada Duta India di Jakarta,” menurut Kementerian Hal Ehwal Luar Indonesia.BJP telah menggantung dua pemimpin parti itu yang didakwa mengeluarkan komen berbaur hasutanQatar pula telah meminta kerajaan India mengemukakan permohonan maaf.Jawatankuasa Wakaf dan Parlimen Iraq dalam satu kenyataan menyatakan komen berbaur anti-Islam "boleh memberikan kesan serius dan jika tidak dibendung ia boleh membawa kepada akibat buruk, serta mencetuskan sengketa dan ketegangan”.

(Foto FB Kementerian Luar Negeri (Wisma Putra))

Kuwait, Qatar, Iran, Arab Saudi dan Pakistan adalah antara negara terawal membuat bantahan secara rasmi terhadap provokasi itu.Sementara itu, Universiti Islam tertua, Al-Azhar menyatakan, komen menghina yang dituturkan menyerlahkan kejahilan mengenai Islam, sejarah dan kehidupan Nabi Muhammad SAW dan para rasulnya.Pertubuhan Kerjasama Islam (OIC) pula menyifatkan tindakan pemimpin BJP itu sebagai sebahagian daripada Islamofobia.Di Turkiye, jurucakap Parti Keadilan dan Pembangunan (AK Party) Ömer Çelik menyifatkan kenyataan itu sebagai penghinaan kepada semua umat Islam.- BERNAMA


Cadangan kekalkan pengeculian SST kenderaan diaju kepada Perbendaharaan

KUALA LUMPUR, 7 Jun- Cadangan agar pengecualian Cukai Jualan dan Perkhidmatan (SST) kepada kenderaan dikekalkan akan diajukan kepada Kementerian Kewangan.Menteri Pengangkutan, Datuk Seri Dr. Wee Ka Siong berkata, pengecualian itu memberi kesan positif ke arah pemulihan ekonomi negara, terutama industri automotif.Menurutnya, sepanjang pelaksanaan pengecualian SST, jualan kenderaan mencatat prestasi memberangsangkan sepanjang."Saya rasa ada percaturan ataupun strategi daripada Menteri Kewangan (Tengku Datuk Seri Zafrul Tengku Abdul Aziz) sendiri. Biar saya bincang dengan belaiu lebih lanjut kerana saya rasa apa jua keputusannya ia datang daripada Menteri Kewangan."Tetapi selaku Menteri Pengangkutan, apabila melihat pengedar-pengedar ni dapat menjual kereta, urus niaga berjalan dengan lancar dan ini satu perkara yang memberangsangkan kerana kita ke arah pemulihan ekonomi," kata Wee.

(Datuk Seri Dr. Wee Ka Siong berkata cadangan kekalkan pengeculian SST kenderaan diaju kepada Perbendaharaan)

"Jadi, saya rasa tak apalah ini kena melihat dalam konteks keseluruhan dan apa keutamaan kita--sama ada perkara ini akan membawa kebaikan kepada semua orang, dan apa juga keputusan dibuat oleh Kementerian Kewangan akan disokong oleh Kementerian Pengangkutan kerana kita dalam kerajaan yang sama. Ia merupakan pimpinan dan tanggungjawab koletif.  "Ini satu perkara yang baiklah. Baik, saya serahkan kepada Kementerian Kewangan untuk melihat kewajaran untuk diteruskan," kata Wee ketika ditemui media selepas majlis pelancaran Atlas, aplikasi teknologi mobiliti pintar untuk kenderaan di sini.


MoC Malaysia-Jepun perlu diperluas rangkumi industri kreatif, penggambaran filem

PUTRAJAYA, 7 Jun- Malaysia mencadangkan kepada Jepun agar Memorandum Kerjasama (MoC) Malaysia-Jepun dalam bidang penerangan dan komunikasi diperbaharui dengan memperluaskan skop kerjasama dengan memasukkan industri kreatif dan penggambaran filem.Perkara itu disuarakan Menteri Komunikasi dan Multimedia Malaysia Tan Sri Annuar Musa ketika menerima kunjungan hormat Duta Besar Jepun ke Malaysia Takahashi Katsuhiko di kementeriannya di sini hari ini dalam perbincangan dua hala bagi memperkukuhkan kerjasama dalam bidang komunikasi.Annuar berkata beliau juga mencadangkan keselamatan siber, perlindungan data peribadi, pembangunan ekonomi digital dan kerjasama digital rentas sempadan turut menjadi keutamaan dalam kerjasama akan datang.Malaysia dan Jepun memeterai MoC pada 17 Januari 2017 bagi kerjasama dua hala antaranya dalam sektor informasi dan komunikasi sejagat terutamanya dalam bidang penyiaran.“Saya minta dalam kerjasama akan datang, aspek berkaitan keselamatan siber, perlindungan data peribadi, rentas sempadan dan ekonomi digital menjadi keutamaan kita."Selain daripada bidang yang biasa bekerjasama, saya meminta industri kreatif dan penggambaran filem dijadikan satu lagi skop untuk dimasukkan dalam kerjasama antara kedua-dua negara," katanya kepada media selepas menerima kunjungan itu.Dalam pertemuan itu, Annuar berkata beliau juga mempelawa pengarah dan penerbit filem dari Jepun untuk datang ke Malaysia membuat penggambaran serta mengambil peluang menyertai program seperti “Film In Malaysia Incentive” (FIMI) yang secara tidak langsung mempromosikan keindahan Malaysia kepada dunia.Menurutnya, ia mempunyai potensi serta mampu memberi impak besar kepada industri pelancongan negara selain usaha menarik pelaburan asing dan syarikat luar negara untuk melabur di Malaysia.Annuar berkata beliau juga menggunakan peluang daripada kunjungan itu untuk mendapatkan sokongan Jepun bagi pencalonan Malaysia dalam Majlis Kesatuan Telekomunikasi Antarabangsa (ITU) Rantau E (Asia dan Australasia) pada Persidangan Plenipotensiari di Romania dari 26 September hingga 14 Oktober depan.

Menteri Komunikasi dan Multimedia Tan Sri Annuar Musa (kanan) menerima kunjungan hormat dari Duta Besar Jepun ke Malaysia Takahashi Katsuhiko di pejabatnya hari ini

Annuar berkata beliau turut berkongsi tentang perkembangan pelaksanaan 5G di Malaysia dan menjelaskan status terkini pendekatan diambil kerajaan iaitu Rangkaian Borong Tunggal (SWN) bagi mempercepatkan pelaksanaannya serta memastikan kos yang ditanggung pengguna adalah rendah.Beliau turut menyifatkan kunjungan Duta Besar Jepun itu sebagai kesungguhan Kerajaan Jepun untuk memastikan hubungan erat sedia ada dengan Malaysia terus diperkukuhkan.


Menteri Luar Arab Saudi adakan lawatan rasmi dua hari ke Malaysia

PUTRAJAYA, 7 Jun- Menteri Luar Datuk Seri Saifuddin Abdullah akan menerima kunjungan Putera Faisal bin Farhan sempena lawatan rasmi dua hari Menteri Luar Arab Saudi itu ke Malaysia bermula 7 hingga 8 Jun.Kedua-dua menteri itu akan mengadakan mesyuarat dua hala bagi merangka hala tuju hubungan Malaysia-Arab Saudi yang sudah sedia kukuh, menurut kenyataan Kementerian Luar hari ini. Selain itu, kedua-dua pemimpin juga akan turut bertukar-tukar pandangan berkenaan isu serantau dan antarabangsa.Putera Faisal turut dijadual bertemu Perdana Menteri Datuk Seri Ismail Sabri Yaakob pada 8 Jun.Semasa lawatan itu juga Putera Faisal dijadual menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.Menteri Luar Arab Saudi itu juga akan mengadakan pertemuan secara berasingan bersama Menteri Kanan Pertahanan Datuk Seri Hishammuddin Hussein dan Menteri Kanan Perdagangan Antarabangsa dan Industri, Datuk Seri Mohamed Azmin Ali.

(Menteri Luar Datuk Seri Saifuddin Abdullah)

Malaysia dan Arab Saudi telah lama menjadi rakan kongsi dan kerjasama antara kedua-dua negara terus berkembang dalam pelbagai bidang termasuk berkaitan tindak balas COVID-19 dan pemulihan pasca pandemik.Arab Saudi merupakan rakan dagang kedua terbesar Malaysia dan sumber import terbesar dalam kalangan negara Asia Barat. Jumlah dagangan Malaysia-Arab Saudi pada 2021 bernilai RM17.56 bilion.


1MDB ditubuhkan sebagai dana politik BN - Bekas KSN

KUALA LUMPUR, 7 Jun - Bekas Ketua Setiausaha Negara (KSN) Tan Sri Mohd Sidek Hassan hari ini memberitahu Mahkamah Tinggi di sini bahawa mengikut pemahamannya syarikat pelaburan strategik 1Malaysia Development Berhad (1MDB) ditubuhkan untuk dijadikan dana politik kepada parti kerajaan ketika itu iaitu Barisan Nasional (BN).Mohd Sidek, 71, berkata oleh sebab itu, beliau tidak pernah bertanya kepada bekas Perdana Menteri Datuk Seri Najib Tun Razak atau mana-mana pihak dalam 1MDB berkenaan masalah yang berlaku dalam syarikat tersebut.Menurutnya, isu-isu yang melanda 1MDB hanya diketahuinya melalui media massa seperti surat khabar dan bacaan di internet dan beliau mengetahui isu itu berkaitan dakwaan salah guna dana. "Saya juga tahu bahawa adanya penyiasatan oleh agensi tempatan seperti Suruhanjaya Pencegahan Rasuah Malaysia (SPRM) ke atas 1MDB melalui pembacaan saya di surat khabar tempatan, namun saya tidak pernah ditaklimat atau diberitahu secara lanjut apakah butiran penyiasatan ke atas 1MDB."Saya sahkan Datuk Seri Najib selaku perdana menteri (ketika itu) tidak pernah memberitahu saya berkenaan isu-isu yang berlaku dalam 1MDB, walaupun saya dilantik menjadi seorang daripada Ahli Lembaga Penasihat 1MDB.“Saya juga tidak pernah bertanya Datuk Seri Najib kenapa tiada sebarang mesyuarat Ahli Lembaga Penasihat 1MDB diadakan sepanjang tempoh saya menjawat jawatan itu dan tiada mana-mana wakil 1MDB melaporkan kepada saya tentang operasi dan pelaburan yang dibuat oleh pihak syarikat tersebut," katanya.

Beliau berkata demikian ketika membacakan pernyataan saksinya pada pemeriksaan utama oleh Timbalan Pendakwa Raya Mohamad Mustaffa P Kunyalam dalam perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Sementara itu, saksi pendakwaan ke-19 itu berkata beliau beranggapan pelantikannya sebagai Ahli Lembaga Penasihat 1MDB hanyalah untuk menambah pendapatannya sebagai KSN yang dianggap tidak setimpal oleh Najib."Ketika Datuk Seri Najib menjadi perdana menteri, beliau pernah bertanyakan kepada saya tentang gaji yang saya terima selaku KSN dan beliau merasakan gaji saya selaku KSN adalah agak kecil," katanya yang memegang jawatan KSN daripada September 2006 hingga Jun 2012.Menjelaskan mengenai pelantikan sebagai Ahli Lembaga Penasihat 1MDB, Mohd Sidek berkata ia dibuat secara rasmi melalui satu surat bertarikh 30 Ogos 2012 yang dikeluarkan oleh Najib.“Walaupun saya dilantik menjadi Ahli Lembaga Penasihat 1MDB, saya tidak pernah terlibat dalam sebarang mesyuarat atau perbincangan mengenai isu-isu syarikat itu dan tidak pernah dijemput hadir ke mesyuarat tahunan 1MDB. Selain itu, saya juga tidak pernah meminta Datuk Seri Najib atau pihak 1MDB untuk dilantik menjadi Ahli Lembaga Penasihat ini,” katanya.Menurut Mohd Sidek, beliau menerima bayaran elaun sebanyak RM30,000 sebulan dalam tempoh lantikannya sebagai Ahli Lembaga Penasihat 1MDB.“Selepas saya bersara sebagai KSN, saya masih menerima pembayaran elaun sebanyak RM10,000 sebulan sehingga jawatan saya dalam 1MDB ditamatkan pada Jun 2015,” katanya.Tambah Mohd Sidek, pada 2 Jun 2016 beliau menerima surat daripada Ketua Pegawai Eksekutif 1MDB, Arul Kanda Kandasamy berhubung pembubaran Lembaga Penasihat tersebut."Melalui surat ini, saya tidak diberitahu sebab-sebab pembubaran Lembaga Penasihat 1MDB dan saya tidak tahu kenapa ia telah diputuskan untuk dibubarkan. Saya juga tidak bertanya kepada Datuk Seri Najib atau pihak 1MDB kenapa Lembaga Penasihat ini dibubarkan," katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan dijalankan di hadapan Hakim Datuk Collin Lawrence Sequerah. - BERNAMA


Agong, Permaisuri sempurnakan pemakaian pangkat Tengku Amir Nasser

KUALA LUMPUR, 7 Jun- Yang di-Pertuan Agon,g Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menyempurnakan Majlis Pemakaian Pangkat anakanda Seri Paduka berdua, Tengku Panglima Raja Tengku Amir Nasser Ibrahim Shah, di Istana Negara, hari ini.Menurut catatan di Facebook rasmi Istana Negara, pemakaian pangkat Tengku Amir Nasser sebagai Kolonel yang berkuat kuasa 7 April lalu disempurnakan sendiri Al-Sultan Abdullah dan Tunku Hajah Azizah.Tengku Amir Nasser sebelum ini merupakan Leftenan Kolonel dan kini menjawat jawatan sebagai Komander Rejimen 505 Askar Wataniah.Turut berangkat pada majlis itu adalah Pemangku Raja Pahang Tengku Mahkota Tengku Hassanal Ibrahim Alam Shah, Tengku Arif Bendahara Tengku Muhammad Iskandar Ri’ayatuddin Shah, Tengku Puteri Raja Tengku Puteri Iman Afzan, Tengku Puteri Raja Tengku Puteri Afzan Aminah Hafidzatullah, Tengku Puteri Raja Tengku Puteri Ilyana dan Tengku Puteri Raja Tengku Puteri Jihan Azizah ‘Athiyatullah.Turut hadir Panglima Tentera Darat Jeneral Tan Sri Zamrose Mohd Zain dan Asisten Ketua Staf Perkhidmatan Anggota, Mejar Jeneral Datuk Arman Rumaizi Ahmad.Al-Sultan Abdullah dan Tunku Hajah Azizah turut berkenan menyempurnakan Majlis Mengangkat Sumpah anakanda Seri Paduka berdua, Tengku Panglima Muda Tengku Ahmad Ismail Mu’adzam Shah sebagai Pegawai Kadet Angkatan Tentera Malaysia (ATM).Tengku Ahmad Ismail dijadual menghadiri kursus pentauliahan di Akademi Ketenteraan Diraja Sandhurst di United Kingdom bermula 22 Ogos ini hingga 18 Ogos tahun depan. Akademi Ketenteraan Diraja Sandhurst adalah pusat latihan tentera tersohor dunia.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah

Yang di-Pertuan Agong pernah menjalani latihan ketenteraan di akademi tersebut dari 1978 hingga 1979 sebelum Tengku Hassanal mengikut jejak dari 2018 hingga 2019.Turut pernah menjalani latihan ketenteraan di akademi itu ialah Sultan Brunei Sultan Hassanal Bolkiah Mu’izzaddin Waddaulah; Raja Perlis Tuanku Syed Sirajuddin Syed Putra Jamalullail; Sultan Terengganu Sultan Mizan Zainal Abidin dan Raja Muda Selangor Tengku Amir Shah Sultan Sharafuddin Idris Shah.


Pegang prinsip Islam yang melarang hina agama lain - Idris

KUALA LUMPUR, 7 Jun- Masyarakat Islam di negara ini perlu berpegang dengan prinsip dan ajaran agama itu yang melarang penganutnya daripada menghina dan menabur kebencian terhadap agama lain.Menteri di Jabatan Perdana Menteri (Hal Ehwal Agama) Datuk Idris Ahmad berkata berikutan itu, umat Islam tidak perlu memberi sebarang reaksi terhadap perbuatan individu atau pihak yang cuba menghina agama itu.“Kerana kita (umat Islam) lebih kepada soal (bertindak) dalam bentuk intelektual, wacana, muzakarah dan sebagainya. Tidak elok kalau kita bersikap demikian (menghina agama lain).“Ia tidak sepatutnya berlaku pada mana-mana agama sekali pun,” katanya selepas menghadiri Majlis Pelancaran Buku Terbitan Yayasan Dakwah Islamiah Malaysia (Yadim) 2022 sempena Pesta Buku Antarabangsa Kuala Lumpur (PBAKL) 2022 di sini, hari ini.Idris berkata demikian bagi mengulas isu baru-baru ini mengenai dua jurucakap Parti Bharatiya Janata (BJP) yang mentadbir India telah mengeluarkan kenyataan menghina Nabi Muhammad SAW dan isteri baginda Saidatina Aisyah RA.

Perkara itu telah membangkitkan kemarahan umat Islam di seluruh negara, terutama di Asia Barat, yang mengutuk tindakan itu sehingga terdapat pusat beli-belah yang memunggah keluar produk India dari rak jualan.

Berita berkaitanKenyataan anti-Islam BJP, Qatar tuntut permohonan maaf IndiaTidak hormat agama Islam, peniaga Kuwait boikot barangan IndiaDitanya sama ada Malaysia akan mengikut jejak langkah negara lain yang memboikot produk keluaran dari India, Idris berkata perkara itu akan dibincangkan kemudian.Mengenai kejadian amalan khurafat yang tular di media sosial baru-baru ini, Idris meminta pihak berkuasa tempatan untuk menyiasat dan mengambil tindakan mengenai perkara itu memandangkan sebarang perkara melibatkan agama adalah di bawah bidang kuasa kerajaan negeri.Katanya perkara yang jelas bertentangan dengan agama Islam tidak sepatutnya terjadi kerana ia boleh menimbulkan kekeliruan dan kecelaruan terhadap umatnya.

“Kita tidak mahu budaya lama terjadi lagi. Kita telah berjaya hapuskan, contohnya amalan ‘mandi Safar’ dan ‘semah laut’, hasil daripada penerangan ulama kita, takkan kita mahu hidupkan balik perkara itu?” katanya.Mengenai program buku Yadim sebanyak lima buku baharu terbitan yayasan itu dilancarkan hari ini iaitu ‘Atlas Sirah Al-Nabawiyyah Perjalanan Hidup Nabi Muhammad SAW’, ‘Melodi Iman Dalam Solat Lima Waktu’, ‘Fiqh Keluarga Syurgawi’, ‘Menelusuri 1,000 Tahun Fiqh Syafii Alam Melayu’ dan ‘Komik YADIM: Sahabah MISI Q3’.


Semakan keputusan SPM 2021 bermula 16 Jun ini

(Syot layar mesej video Datuk Dr. Radzi Jidin di FB)

KUALA LUMPUR, 7 Jun– Calon Sijil Pelajaran Malaysia (SPM) 2021 boleh mendapatkan keputusan masing-masing bermula 10.00 pagi pada 16 Jun ini.

Menteri Kanan Pendidikan, Datuk Dr. Radzi Jidin yang mengumumkan perkara itu menerusi Faceboknya berkata, calon boleh mendapatkan keputusan melalui tiga kaedah termasuk secara dalam talian.

“Untuk calon-calon sekolah, mereka boleh mendapatkan keputusan bermula pukul 10.00 pagi, yang kedua melalui dalam talian menerusi pautan yang akan diberikan, juga bermula pukul 10.00 pagi dan yang ketiga melalui SMS pada hari tersebut, juga bermula 10.00 pagi,”kata Dr. Radzi melalui mesej video berdurasi 1.02 minit yang dimuat naik di facebooknya.

Sementara itu dalam kenyataan berasingan Kementerian Pendidikan memaklumkan calon sekolah dan calon persendirian boleh membuat semakan keputusan melalui kaedah secara dalam talian di pautan myresultspm.moe.gov.my mulai pukul 10.00 pagi pada 16 Jun 2022 sehingga pukul 6.00 petang pada 24 Jun 2022.

Calon juga boleh mendapatkan rumusan keputusan peperiksaan SPM 2021 menerusi sistem pesanan ringkas (SMS) dengan menaip SPM<jarak>NoKP<jarak>AngkaGiliran dan hantar ke 15888.

Sistem itu akan diaktifkan bermula pukul 10.00 pagi pada 16 Jun 2022 sehingga pukul 6.00 petang pada 22 Jun 2022

Bagi calon persendirian, slip keputusan peperiksaan SPM akan dihantar melalui pos pada 16 Jun 2022.

Dalam mesej video itu, Dr. Radzi turut mengingatkan bahawa perjalanan (calon-calon SPM) masih jauh dan banyak ruang serta peluang menanti. Justeru sebarang keputusan SPM, perlu diterima dengan hati terbuka dan terus bergerak kehadapan dan melakukan yang terbaik.


'Beta berharap segala percaturan politik diselesaikan segera' - Agong

KUALA LUMPUR, 6 Jun - Sebarang defisit keyakinan yang wujud terhadap keupayaan negara perlu segera ditangani bagi membolehkan negara bangkit semula di persada dunia. Al-Sultan Abdullah bertitah, negara memerlukan kerajaan yang stabil selain didukung oleh sistem penyampaian perkhidmatan dan tadbir urus yang cekap, telus, berintegriti, mesra perniagaan dan mesra rakyat. "Demi untuk merancakkan pertumbuhan ekonomi dan menjadikan negara sebagai pilihan pelaburan utama di rantau ini, menuntut persefahaman dan pengorbanan semua pihak untuk mewujudkan landskap politik yang stabil dan berterusan."Beta benar-benar berharap agar segala percaturan politik dapat diselesaikan segera demi untuk mengelak negara dari terjerumus ke kancah 'defisit keyakinan' yang boleh menjejaskan imej dan masa  hadapan negara,” titah Yang di-Pertuan Agong sempena sambutan Ulang Tahun Hari Keputeraan Rasmi di Istana Negara di sini hari ini.

(Ulang Tahun Hari Keputeraan Rasmi di Istana Negara/FOTO Istana Negara)

Al-Sultan Abdullah turut menzahirkan rasa syukur berhubung prestasi negara pada tahun lepas yang mencatat pertumbuhan ekonomi semakin baik.Seri Paduka bertitah perkara itu dicapai melalui strategi pengurusan kesihatan yang berkesan dan persefahaman politik sekali gus negara boleh kembali mengorak langkah untuk menjayakan agenda pembangunan.


Sarawak ikrar terus kekal dalam persekutuan Malaysia - Abang Johari

KAPIT, 6 Jun - Sambutan Ulang Tahun Keputeraan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah peringkat negeri Sarawak yang diadakan di sini hari ini menyaksikan ikrar rakyat negeri ini untuk terus kekal dalam Persekutuan Malaysia.Premier Sarawak Tan Sri Abang Johari Tun Openg yang menyuarakan ikrar itu berkata Al-Sultan Abdullah yang telah melakukan beberapa lawatan ke negeri ini tahun ini merupakan ketua negara yang amat prihatin terhadap rakyat Sarawak tanpa mengira kaum, agama dan fahaman politik mereka."Sebagai sebahagian daripada wilayah yang menubuh negara Malaysia, kita di Sarawak akan terus bersama dalam Malaysia dan membangun seperti termaktub dalam Perlembagaan dan Perjanjian Malaysia 1963," katanya.Berucap di majlis sambutan tersebut, beliau berkata Sarawak mempunyai perancangan dan dasar mantap bagi memastikan keamanan, kemakmuran dan kemajuan dapat terus dikecapi.

Menurutnya kerajaan Sarawak telah merancang pelbagai strategi termasuk Strategi Pembangunan Pasca COVID-19 2030 (PCDS 2030) yang akan dilaksanakan bagi memastikan negeri ini terus membangun dan hasil ekonominya terus dapat diagih dengan menyeluruh kepada rakyat.Abang Johari berkata kerajaan Sarawak menyasarkan pertumbuhan ekonomi sebanyak enam hingga lapan peratus setahun seterusnya untuk meningkatkan pendapatan rakyat negeri ini menjelang tahun 2030.Beliau berkata sambutan ulang tahun kali ini merupakan acara tonggak pertama secara bersemuka diadakan susulan pandemik COVID-19 dan Sarawak akan menganjurkan lebih banyak lagi acara tonggak secara fizikal termasuk sambutan Hari Sarawak pada 22 Julai dan Hari Kebangsaan pada 31 Ogos.Terdahulu Premier mewakili seluruh rakyat Sarawak mengucapkan setinggi tahniah dan selamat hari keputeraan kepada Yang di-Pertuan Agong dan berdoa semoga baginda dan Permaisuri Agong serta keluarga baginda sentiasa dilimpahi rahmat dan hidayah serta berada dalam keadaan sihat, sejahtera dan penuh kedaulatan. - BERNAMA


Malaysia ahli komuniti antarabangsa bertanggungjawab di bawah bimbingan Agong - Kor Diplomatik

KUALA LUMPUR, 6 Jun - Malaysia telah menjadi ahli komuniti antarabangsa yang sangat bertanggungjawab sepanjang pandemik COVID-19 di bawah bimbingan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Dekan Kor Diplomatik di Malaysia yang juga Pesuruhjaya Tinggi Singapura ke Malaysia Vanu Gopala Menon berkata Malaysia menunjukkan semangat kemurahan hati kepada negara lain, seperti menyumbang vaksin walaupun ketika sedang menangani situasi sukar COVID-19.Berucap mewakili kor diplomatik di Malaysia pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan yang berlangsung di Istana Negara, di sini hari ini, beliau berkata sejak dua tahun lepas, Malaysia terpaksa berhadapan dengan kesan COVID-19 terhadap kehidupan dan mata pencarian warganya.Bagaimanapun, beliau berkata Malaysia telah berjaya mengharungi dan mengatasi pelbagai cabaran dan Seri Paduka telah memberikan keyakinan serta jaminan kepada rakyat semasa keadaan yang tidak menentu dan sukar ini.“Atas sokongan dan nasihat bijaksana Tuanku, kerajaan Malaysia juga dapat menangani COVID-19.“Sebagai contoh, Seri Paduka menggalakkan rakyat Malaysia mengambil suntikan dos penggalak COVID-19 dan menggesa rakyat agar mematuhi amalan kesihatan yang baik semasa Hari Raya. Inisiatif sebegini membawa rakyat Malaysia bersama-sama memerangi virus itu,” katanya pada istiadat itu bersempena sambutan Ulang Tahun Hari Keputeraan Rasmi Yang di-Pertuan Agong.

(Ketua Kor Diplomatik, Vanu Gopala Menon berucap mewakili kor diplomatik di Malaysia pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara)

Beliau berkata ketika Malaysia dalam fasa peralihan menganggap COVID-19 sebagai endemik, tepat pada waktunya bagi semua meraikan hari keputeraan dan kepimpinan Seri Paduka.“Baru bulan lepas, rakyat Malaysia kembali dapat menyambut Hari Raya Aidilfitri seperti biasa. Mereka boleh pulang ke kampung untuk meraikannya bersama keluarga. Pada April, Malaysia membuka semula sempadannya kepada dunia. Saya melihat lebih ramai pelancong di sekitar KLCC, termasuk warga Singapura,” katanya.Sementara itu beliau berkata Malaysia terus menyumbang kepada agenda serantau dan global serta mengukuhkan kerjasama antarabangsanya.“Saya yakin di bawah kepimpinan Tuanku, rakyat Malaysia akan terus melihat masa depan dengan yakin dan bekerjasama dengan masyarakat antarabangsa untuk membina masa depan yang lebih baik untuk kita semua.“Mengenai perkara ini, komuniti diplomatik di Malaysia bersedia untuk bekerjasama rapat dengan Tuanku, kerajaan Malaysia, dan rakyat Malaysia,” katanya.Mengakhiri ucapan, beliau menyampaikan ucapan tahniah dan mendoakan Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah dikurniakan kesejahteraan kesihatan, kebahagiaan dan kejayaan.-- BERNAMA


Kerajaan berhati-hati perkembangan global bekalan makanan -PM

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah (kanan) berkenan berbual bersama Ismail Sabri pada Istiadat Menghadap dan Pengurniaan Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong di Istana Negara pada Isnin/FOTO BERNAMA)

KUALA LUMPUR, 6 Jun- Kerajaan mengambil pendekatan berhati-hati terhadap perkembangan global terkini khususnya isu bekalan makanan dan kenaikan harga bahan makanan yang menjejaskan kesejahteraan Keluarga Malaysia, kata Perdana Menteri Datuk Seri Ismail Sabri Yaakob.Beliau berkata, sehubungan itu, Malaysia tidak terkecuali menerima kesan disebabkan rantaian bekalan global yang terjejas akibat fenomena ini sehingga menyebabkan harga bahan makanan dunia meningkat melebihi 30 peratus."Mutakhir ini, dunia sedang berdepan dengan pelbagaiancaman, antaranya ketidaktentuan global akibat ketegangan geopolitik dan perubahan iklim dunia. "Kemelut yang berlaku ini telah memberi dampak kepada dunia dan Malaysia tidakterkecuali menerima tempiasnya.''Krisis ekonomi yang berlaku akibat pandemik dan kini konflik Rusia-Ukraine telah mengakibatkan Malaysia, rantau Asia, juga rantau lain di dunia mendapat bahananya.Menurutnya, menerusi tindakan jangka pendek, kerajaan mengumumkan untuk membatalkan permit kelulusan (AP) barangan makanan dari luar negara serta merta dan menyekat pengeksportan ayam ke luar negara."Selain itu memperkenalkan bantuan kewangan secara terus kepada rakyat terutamanya golongan B40 mulai 1 Julai ini, mewujudkan Tabung Agromakanan dengan dana berjumlah RM500 juta melalui pemberian pinjaman mudah kepada pemain-pemain industri agromakanan dan mewujudkan stok penimbal untuk ayam, daging dan ikan bagi memastikan bekalan makanan mencukupi,” katanya.

(Ismail sabri berkata, tindakan jangka pendek, kerajaan mengumumkan untuk membatalkan permit kelulusan (AP) barangan makanan dari luar negara serta merta dan menyekat pengeksportan ayam ke luar negara/FOTO HIASAN)

Perdana Menteri berkata demikian ketika merafak sembah ucapan tahniah sempena Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan yang berlangsung di Istana Negara, di sini pada Isnin.Istiadat berkenaan bersempena sambutan Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Ismail Sabri berkata, lima langkah jangka pendek itu merupakan pendekatan kerajaan dalam melindungi seluruh Keluarga Malaysia daripada beban kenaikan harga barangan, selain pelbagai subsidi yang dijangka mencecah RM71 bilion tahun ini.


Kes baharu COVID-19 menurun 15.5 peratus minggu lepas - KP Kesihatan

KUALA LUMPUR, 6 Jun- Bilangan kes baharu COVID-19 di negara ini bagi Minggu Epidemiologi (ME) ke-22 yang bermula dari 29 Mei hingga 4 Jun menunjukkan penurunan sebanyak 15.5 peratus iaitu 11,052 kes berbanding 13,076 kes pada minggu sebelumnya (ME ke-21).Ketua Pengarah Kesihatan Tan Sri Dr Noor Hisham Abdullah berkata perkembangan itu menyaksikan jumlah kumulatif kes COVID-19 di Malaysia kini 4,513,631 kes."Purata kes aktif setiap hari bagi ME ke-22 adalah 23,290 iaitu terdapat penurunan sebanyak 8.2 peratus berbanding minggu sebelumnya."Purata kadar kebolehjangkitan COVID-19 (nilai Rt) juga menunjukkan penurunan sebanyak 2.2 peratus iaitu 0.91 berbanding 0.93 pada minggu sebelumnya," katanya dalam kenyataan hari ini.Beliau berkata bilangan kes sembuh pada ME ke-22 menurun sebanyak 13.4 peratus (15,925 kes kepada 13,797 kes) berbanding ME ke-21, menjadikan kumulatif kes sembuh sebanyak 4,455,499.Dr Noor Hisham berkata kes kematian pada ME ke-22 pula menunjukkan peningkatan kepada 36.8 peratus, dengan 26 kes berbanding 19 kes pada minggu sebelumnya, menjadikan kumulatif kematian kini 35,686.Sementara itu, beliau berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 (PKRC) bagi setiap 100,000 penduduk meningkat sebanyak 11 peratus untuk ME sama berbanding ME sebelumnya.“Namun begitu, didapati tiada perubahan kepada jumlah kemasukan pesakit COVID-19 ke hospital awam bagi setiap 100,000 penduduk bagi semua kategori. Jumlah kes memerlukan alat bantuan pernafasan pula menurun sebanyak 17 peratus."Secara keseluruhan, penggunaan katil bukan kritikal menurun sebanyak lapan peratus dan penggunaan katil PKRC tiada perubahan manakala penggunaan katil unit rawatan rapi (ICU) menurun sebanyak 14 peratus," katanya.Dr Noor Hisham berkata kes-kes positif COVID-19 yang dipantau oleh Pusat Penilaian COVID-19 (CAC) di seluruh negara semakin menunjukkan pengurangan dengan kedatangan pesakit ke CAC menurun sebanyak 11.6 peratus dan bilangan kes COVID-19 baharu yang menjalani pemantauan di rumah menurun sebanyak 17.8 peratus.Bilangan kes COVID-19 yang dirujuk CAC ke PKRC atau hospital pula meningkat sebanyak 2.5 peratus, katanya.- BERNAMA

(Ketua Pengarah Kesihatan Tan Sri Dr Noor Hisham Abdullah)


Malaysia lantang bawa suara keamanan sejagat -PM

(Ismail Sabri berucap sempena sambutan Ulang Tahun Hari Keputeraan Yang di-Pertuan Agong di Istana Negara)

KUALA LUMPUR, 6 Jun- Malaysia akan terus menyuarakan pendirian dalam menjaga kepentingan dan kedaulatan negara, menurut Perdana Menteri, Datuk Seri Ismail Sabri Yaakob. Ismail Sabri berkata, Malaysia akan terus menyuarakan pendirian dalam menjaga kepentingan dan kedaulatan negara serta membawa suara keamanan sejagat di arena antarabangsa."Beberapa siri lawatan baru-baru ini jelas membuktikan jalinan kerjasama yang baik serta hubungan diplomatik yang kukuh di antara Malaysia dengan negara-negara luar.“Kerajaan Tuanku juga akan terus bekerja dalam semangat keterangkuman, kebersamaan dan kesyukuran sebagaiKeluarga Malaysia yang merentasi fahaman politik dan ideologidemi kesejahteraan semua,” katanya.Katanya, segala cabaran akan terus didepani bersama secara kolektif, dengan mencari titik persamaan dan mengenepikan perbezaan.

Al-Sultan Abdullah Ri'ayatuddin Al-Mustafa Billah Shah berkenan memberi tabik hormat kepada Barisan Kawalan Kehormatan Utama ketika berangkat pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan sempena sambutan Ulang Tahun Hari Keputeraan Rasmi Baginda di Istana Negara, pada Isnin. Turut berangkat Raja Permaisuri Agong Tunku Hajah Azizah Aminah Maimunah Iskandariah/FOTO BERNAMA)

Sementara itu, Ismail Sabri berkata, kerajaan juga sentiasa menambah baik program agenda perlindungan sosial bagi memastikan setiap rakyat tidak tercicir dalam arus pembangunan negara.Katanyam, kerajaan telah melaksanakan fasa pertama Program Pembasmian Kemiskinan Tegar Keluarga Malaysia pada bulan lepas, melibatkan 80 lokaliti bandar, luar bandar termasuk perkampungan Orang Asli bagi membawa mereka keluar dari kepompong kemiskinan.“Kehidupan rakyat miskin dan berpendapatan rendah terus dibela, supaya mereka dapat menikmati kehidupan yang selesa,” katanya ketika berucap sempena sambutan Ulang Tahun Hari Keputeraan Yang di-Pertuan Agong di Istana Negara, di sini, hari ini.


Defisit keyakinan terhadap keupayaan negara perlu ditangani - Agong

(Perdana Menteri, Datuk Seri Ismail Sabri dan isteri, pada sambutan Ulang Tahun Hari Keputeraan Rasmi di Istana Negara)

KUALA LUMPUR, 6 Jun- Sebarang Defisit Keyakinan yang wujud terhadap keupayaan negara perlu segera ditangani bagi membolehkan negara bangkit semula di persada dunia.  Ke arah itu, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah negara memerlukan sebuah kerajaan yang stabil selain didukung oleh sistem penyampaian perkhidmatan dan tadbir urus yang cekap, telus, berintegriti, mesra perniagaan dan mesra rakyat.  "Demi untuk merancakkan pertumbuhan ekonomi dan menjadikan negara sebagai pilihan pelaburan utama di rantau ini, menuntut persefahaman dan pengorbanan semua pihak untuk mewujudkan landskap politik yang stabil dan berterusan."Beta benar-benar berharap agar segala percaturan politik dapat diselesaikan segera demi untuk mengelak negara dari terjerumus ke kancah 'defisit keyakinan' yang boleh menjejaskan imej dan masa  hadapan negara,” titah Yang di-Pertuan Agong.Seri Paduka bertitah sempena sambutan Ulang Tahun Hari Keputeraan Rasmi di Istana Negara di sini hari ini.  Al-Sultan Abdullah turut menzahirkan rasa syukur berhubung prestasi negara pada tahun lepas yang telah mencatatkan pertumbuhan ekonomi yang semakin baik.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah sebarang defisit keyakinan yang wujud terhadap keupayaan negara perlu segera ditangani bagi membolehkan negara bangkit semula di persada dunia)

Seri Paduka bertitah perkara itu dicapai melalui strategi pengurusan kesihatan yang berkesan dan persefahaman politik sekali gus negara boleh kembali mengorak langkah untuk menjayakan agenda pembangunan."Situasi COVID-19 juga telah semakin pulih. Negara kini telah memasuki ke fasa peralihan ke endemik, beta merasa amat sukacita melihat rakyat beta daripada berbilang bangsa dan agama lebih positif dalam menjalani kehidupan seharian,” titah Al-Sultan Abdullah.Seri Paduka turut menyambut baik pembukaan semula sempadan negara bermula pada 1 April lepas yang dilihat mampu untuk menjana dan memulihkan semula ekonomi negara. “Langkah ini diambil setelah kerajaan beta mengimbangi strategi pengurusan kesihatan, berbanding dengan pemulihan semula ekonomi negara yang terjejas sebelum ini."Bagi memastikan kelangsungan dan ketahanan ekonomi pasca pandemik COVID-19, kerajaan harus terus bijak mengatur langkah dan mengambil peluang dengan meneroka pelbagai strategi baharu yang berinovatif," Al-Sultan Abdullah bertitahSeramai 1,021 individu menerima Darjah Kebesaran, Bintang dan Pingat Persekutuan 2022 manakala 45 individu menerima pingat dan darjah kebesaran masing-masing pada istiadat pengurniaan bersempena Hari Keputeraan Rasmi Yang di-Pertuan Agong.


Agong kurnia Tun kepada Mohamed Hashim

KUALA LUMPUR, 6 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan Darjah Seri Setia Mahkota (SSM) yang membawa gelaran ‘Tun’ kepada bekas Panglima Angkatan Tentera Jeneral (B) Tun Mohamed Hashim Mohd Ali.Mohamed Hashim, 87, mendahului senarai 45 penerima Darjah Kebesaran, Bintang dan Pingat Persekutuan 2022 bersempena sambutan Ulang Tahun Hari Keputeraan Rasmi Yang di-Pertuan Agong di Istana Negara.Raja Permaisuri Agong Tunku Hajah Azizah Aminah Maimunah Iskandariah turut berangkat ke istiadat itu. Hadir sama Perdana Menteri Datuk Seri Ismail Sabri Yaakob dan isteri, Datin Seri Muhaini Zainal Abidin.Yang di-Pertuan Agong turut mengurniakan Darjah Panglima Setia Mahkota (PSM) yang membawa gelaran ‘Tan Sri’ kepada 18 individu termasuk bekas Menteri Tanah dan Pembangunan Koperasi serta bekas Ketua Menteri Sabah Tan Sri Osu Sukam, bekas Menteri Kesihatan Tan Sri Dr S. Subramaniam dan bekas Menteri Perdagangan Antarabangsa dan Industri Tan Sri Ong Ka Chuan.Turut menerima PSM adalah bekas Menteri Pendidikan Tinggi dan Pengerusi Felda Tan Sri Idris Jusoh, Pengerusi Suruhanjaya Pilihan Raya (SPR) Tan Sri Abdul Ghani Salleh, Pengerusi Suruhanjaya Perkhidmatan Pendidikan Tan Sri Dr Mazlan Yusoff, Panglima Tentera Udara Jeneral Tan Sri Mohd Asghar Khan Goriman Khan, Timbalan Ketua Polis Negara Tan Sri Razarudin Husain, bekas Menteri Besar Pahang Tan Sri Adnan Yaakob dan Pengerusi Bank Muamalat Malaysia Berhad Tan Sri Tajuddin Atan.Penerima PSM yang lain ialah Yang Dipertua Majlis Agama Islam dan Adat Melayu Perak Tan Sri Mohd Annuar Zaini, Presiden Dewan Perniagaan dan Perindustrian Kebangsaan Malaysia Tan Sri Low Kian Chuan, Pengarah Urusan Kumpulan MMC Corporation Berhad Tan Sri Che Khalib Mohamad Noh, bekas Timbalan Ketua Polis Negara Tan Sri Mazlan Lazim, Pengarah Eksekutif United U-Li Corporation Berhad Tan Sri Lee Yoon Kong serta Pengasas dan Pengarah Urusan T.A.G. Marine Sdn Bhd Tan Sri Dr Noormustafa Kamal Yahya.Dua lagi adalah penerima PSM bagi 2020 dan 2021 iaitu bekas Ketua Kepolisian Negara Republik Indonesia Jenderal Polisi (Purn) Tan Sri Drs Badrodin Haiti dan Pengerusi Axiata Group Berhad Tan Sri Shahril Ridza Ridzuan. Seri Paduka turut berkenan mengurniakan Darjah Panglima Jasa Negara (PJN) yang membawa gelaran ‘Datuk’ kepada 23 individu termasuk Pengerusi Jemaah Tertinggi Badan Kebajikan Keluarga Angkatan Tentera (Bakat) Datuk Tengku Muhaini Sultan Haji Ahmad Shah Al-Musta’in Billah.Penerima lain PJN antaranya Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof, Hakim Mahkamah Tinggi Kuching Datuk Azhahari Kamal Ramli, Setiausaha Kerajaan Negeri Pahang Datuk Dr Sallehuddin Ishak, Duta Besar Malaysia ke Thailand Datuk Jojie Samuel, Ketua Pengarah Bahagian Penyelidikan, Jabatan Perdana Menteri Datuk Rostam Affendi Salleh dan Ketua Pegawai Eksekutif Perbadanan Pembangunan Perdagangan Luar Malaysia (MATRADE) Datuk Mohd Mustafa Abdul Aziz.Pada istiadat hari ini, tiga individu dikurniakan Darjah Panglima Setia Diraja (PSD) yang membawa gelaran ‘Datuk’ iaitu Ketua Protokol, Jabatan Protokol dan Konsular Kementerian Luar Datuk Wan Zaidi Wan Abdullah, Juruiring Yang di-Pertuan Agong ke-16 Laksamana Pertama Datuk Shahrum Shaim dan Setiausaha Bahagian Pembangunan Jabatan Perdana Menteri Datuk Jazmanie Shafawi. -BERNAMA

(Bekas Panglima Angkatan Tentera Jeneral (B) Tun Mohamed Hashim Mohd Ali)


Usaha kerajaan pulihkan ekonomi pasca pandemik semakin berhasil, berada pada momentum terbaik - PM

KUALA LUMPUR, 6 Jun- Usaha kerajaan untuk memulihkan ekonomi pasca pandemik COVID-19 semakin berhasil dan berada pada momentum terbaik.Perdana Menteri, Datuk Seri Ismail Sabri Yaakob memaklumkan, ketika ini, ekonomi negara telah mencatat pertumbuhan sebanyak 3.1% pada 2021, berbanding penguncupan sebnayak 5.6% pada tahun sebelumnya."Bagi tahun ini, kerajaan Tuanku bertekad memacu ekonomi untuk mencapai pertumbuhan di antara 5.3% sehingga 6.3% sebagaimana yang diunjurkan, pembukaan sempadan juga telah merancakkan usaha pemulihan ekonomi, khususnya sektor pelancongan dengan peningkatan kemasukan pelancong asing."Seramai dua juta pelancong asing dijangka mengunjungi malaysia pada tahun ini yang kaan menyumbang sebanyak 8.6 bilion kepada ekonomi negara," kata Ismail.Datuk Seri Ismail Sabri berucap sempena Ulang Tahun Hari Keputeraan Rasmi Yang Dipertuan Agong Al Sultan Abdullah Ri'ayatuddin Al Mustafa Billah Shah di Istana Negara.Beliau turut menyatakan, kerajaan kekal komited untuk melonjakkan prestasi perdagangan dan pelaburan negara, termasuk memastikan pelaburan langsung domestik terus dirangsang.Untuk mencapai matalamat ini, urusan para pemain industri akan dipermudahkan dan sistem penyampaian perkhidmatan awam dipertingkatkan.

(Datuk Seri Ismail Sabri berucap sempena Ulang Tahun Hari Keputeraan Rasmi Yang Dipertuan Agong Al Sultan Abdullah Ri'ayatuddin Al Mustafa Billah Shah di Istana Negara)

Baca jugaMudahkan urusan perdagangan, tingkat penyampaian perkhidmatan awam - PM


Krisis sekuriti makanan perlu ditangani segera - Agong

KUALA LUMPUR, 6 Jun- Yang di-Pertuan Agong, Al-Sultan Abdullah Ri’ayatuddin Al Mustafa billah Shah bertitah agar krisis sekuriti makanan perlu ditangani segera terutama dalam keadaan dunia yang menghadapi pelbagai kemelut dan kejutan ketika ini.  Seri Paduka turut menitahkan agar satu pelan jangka panjang dirangka bagi mengukuhkan sekuriti makanan dan menjamin kos sara hidup untuk berada pada tahap yang bersesuaian.  "Beta berharap agar kerajaan beta dan pemimpin di setiap lapisan untuk menangani masalah kelangsungan hidup yang membelenggu segelintir rakyat beta, termasuklah kos sara hidup yang tinggi di samping peningkatan harga komoditi industri dan makanan.  "Krisis sekuriti makanan juga perlu ditangani dengan segera terutama dalam keadaan dunia yang menghadapi pelbagai kemelyt dan kejutan ketika ini. Nasihat beta, usahlah wujud bibit pertikaian apabila setiap kali negara berhadapan dengan masalah sekuriti makanan dan peningkatan kos sara hidup,"titah baginda, sempena sambutan Ulang Tahun Hari Keputeraan Rasmi di Istana Negara.

Al-Sultan Abdullah juga menasihati rakyat agar memainkan peranan dengan menanam sikap berjimat cermat dan berbelanja secara berhemah serta tidak melakukan pembaziran.

Baca juga berita ini*Defisit keyakinan terhadap keupayaan negara perlu ditangani - Agong*Agong kurnia Tun kepada Mohamed Hashim*YDPA dan Raja Permaisuri berangkat ke Istiadat Menghadap dan Pengurniaan Darjah Kebesaran


PM merafak sembah sempena Hari Keputeraan Yang di-Pertuan Agong

KUALA LUMPUR, 5 Jun - Perdana Menteri, Datuk Seri Ismail Sabri Yaakob merafak sembah ucapan “Dirgahayu Tuanku” kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.   Beliau juga berkata seluruh Keluarga Malaysia dengan penuh hormat dan takzimnya merafak sembah dan ucapan setinggi-tinggi tahniah kepada Al-Sultan Abdullah sempena Sambutan Ulang Tahun Hari Keputeraan Rasmi Seri Paduka, esok.

“Patik sekalian juga mendoakan semoga Allah SWT terus menganugerahkan Tuanku agar sentiasa dilimpahi hidayah-Nya, juga beroleh ‘Afiah’ dan penuh kedaulatan,” menurut catatan beliau di laman Facebook.Perdana Menteri turut melahirkan harapan semoga Malaysia terus maju di bawah naungan Seri Paduka.Ismail Sabri turut menyifatkan Al-Sultan Abdullah sebagai Raja berjiwa rakyat, memayungi Keluarga Malaysia. -BERNAMA


Agong titah semua pihak perlu bersatu pulihkan negara

KUALA LUMPUR, 4 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah agar kerajaan dan semua pihak tanpa mengira fahaman politik, berusaha merencana pelan jangka panjang bagi membawa negara kembali ke persada kejayaan dalam era pasca pandemik.Al-Sultan Abdullah bertitah pengurusan negara memerlukan suatu rencana yang bitara, mencakupi pelbagai sektor dan aspek kehidupan. Pada masa yang sama, rakyat juga berperanan dalam mendokong usaha-usaha murni kerajaan disamping terus berusaha untuk mendepani sebarang cabaran. Natijahnya, pemulihan negara memerlukan simbiosis yang erat antara kerajaan dan rakyat."Perpaduan dan kebersamaan dalam sebuah masyarakat yang mempunyai pelbagai latar belakang, adalah sebenarnya merupakan resepi dan kekuatan dalam membentuk aspirasi nasional. Ia merupakan tiang kemakmuran negara dan menyumbang kepada keamanan dan kestabilan. Pemulihan dan kebangkitan negara yang diimpikan tidak mungkin akan menjadi realiti jika kita berpecah-belah dan gagal untuk mewujudkan lanskap kehidupan yang stabil. "Justeru bersempena dengan sambutan rasmi ulang tahun keputeraan beta pada tahun ini, marilah kita bersama sama berganding bahu dalam sebuah kesepaduan yang erat ke arah membentuk Malaysia yang gemilang," titah Al-Sultan Abdullah sempena sambutan Ulang Tahun Hari Keputeraan Rasmi Seri Paduka Baginda esok. Yang di-Pertuan Agong juga bertitah, sektor ekonomi dan kehidupan seharian rakyat telah menampakkan pemulihan, bermula dari pembukaan semula sempadan negara pada 1 April lepas dan baginda bersyukur kerana pandemik COVID-19 kian pulih.Rakyat juga berupaya kembali menikmati kehidupan seharian yang sebelum ini terjejas akibat pandemik.

Titah Al-Sultan Abdullah, pada hakikatnya bukanlah suatu perkara yang mudah untuk mengemudi negara keluar dari kesan pandemik COVID-19.Mengakhiri titahnya, Seri Paduka Baginda turut merakamkan ucapan terima kasih kepada kerajaan, anggota pentadbiran, penjawat awam dan anggota pasukan keselamatan yang menyumbang kepada kesejahteraan negara.Al-Sultan Abdullah juga mengajak pemimpin negara dan anggota perkhidmatan awam, untuk terus berkhidmat setulus hati dalam menentukan sosio ekonomi rakyat terus dilindungi dan dibantu demi kelangsungan hidup mereka."Beta turut ingin berpesan kepada rakyat yang beta kasihi untuk berterusan menyokong usaha-usaha dan dasar kerajaan agar program yang digubal dapat dinikmati oleh semua. Sebagai rakyat Malaysia, kita semua perlu berganding bahu dan menggalas tanggungjawab masing ibarat kata pepatah 'ke bukit sama didaki, ke lurah sama dituruni'. Beta dan Raja Permaisuri Agong akan terus mendoakan agar semua usaha-usaha ini diberi keberkatan oleh Allah SWT dan dipermudahkan dalam mencapai hasrat yang diidam-idamkan," titah baginda.Selain itu, Al-Sultan Abdullah dan Raja Permaisuri Agong, Tunku Hajah Azizah Aminah Maimunah Iskandariah turut menzahirkan penghargaan dan terima kasih baginda berdua atas ucapan tahniah, ingatan dan doa, yang telah disembahkan yang menjadi kekuatan baginda terus memayungi negara dengan adil dan saksama.Seri Paduka berdua turut menzahirkan ucapan tahniah di atas pencapaian atlet negara dalam temasya Sukan SEA Ke-31 di Hanoi, Vietnam baru-baru ini.


Agong zahirkan ucapan tahniah kepada Ratu Elizabeth II

KUALA LUMPUR, 5 Jun - Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan tahniah kepada Ratu Great Britain, Ratu Elizabeth II, atas sambutan Jubli Platinum yang bermula pada hari Khamis lalu .Sambutan berkenaan diadakan sempena ulang tahun ke-70 Ratu Elizabeth II bersemayam di atas takhta kerajaan Great Britain.Ia menjadikan Baginda sebagai Ratu paling lama memerintah dalam sejarah negara itu.Menerusi hantaran di laman Facebook Istana Negara, Al-Sultan Abdullah menzahirkan rasa suka cita di atas sambutan bersejarah itu dan menyifatkan Ratu Elizabeth II sebagai pemerintah yang prihatin terhadap kebajikan rakyat dan berdedikasi dalam berkhidmat kepada rakyat Britain dan negara anggota Komanwel.

Al-Sultan Abdullah mendoakan Ratu Elizabeth II dikurniakan kesihatan baik yang berpanjangan, kebijaksanaan dan kekuatan untuk terus bersemayam di atas takhta kerajaan Great Britain.Baginda berharap agar hubungan dua hala yang rapat dan mesra antara Malaysia dengan Britain, akan terus diperkukuh terutama dalam bidang ekonomi, perdagangan dan pelaburan.


Segerakan undang-undang lebih tegas, bendung kemusnahan alam sekitar

KUALA LUMPUR, 5 Jun- Kes-kes pencabulan alam sekitar perlu ditangani menerusi undang-undang yang lebih tegas.

Perdana Menteri Datuk Seri Ismail Sabri Yaakob menegaskan, undang-undang berkenaan harus disegerakan, dalam usaha membendung kemusnahan alam sekitar.

"Hari Rabu dalam (mesyuarat) Kabinet nanti saya akan tekankan bahawa undang-undang alam sekitar ini perlu disegerakan sebab kita tahu banyak pencerobohan dan sebagainya berlaku. Macam di sini dulu difahamkan adalah tempat pembuangan sampah haram.

(Datuk Seri Ismail Sabri Yaakob ditemu bual selepas merasmikan Sambutan Hari Alam Sekitar Sedunia di Taman Tugu)

"Di sini sepatutnya kawasan hutan hujan ni dijaga dengan baik tapi dijadikan tempat pembuangan sampah jadi perkara-perkara sebeginilah yang memerlukan undang-undang yang tegas supaya tidak ada kes-kes yang berkaitan alam sekitar," kata Ismail Sabri selepas merasmikan Sambutan Hari Alam Sekitar Sedunia di Taman Tugu di sini.


Pelaksanaan semula GST masih di peringkat kajian- PM

KUALA LUMPUR, 5 Jun- Keputusan sama ada kerajaan akan mengembalikan pelaksanaan sistem cukai Barang dan Perkhidmatan (GST) masih dalam peringkat kajian.Perdana Menteri Datuk Seri Ismail Sabri menegaskan, tiada sebarang pengumuman dibuat beliau bahawa kerajaan akan melaksanakan semula GST dalam masa terdekat.Sebaliknya satu kajian dan pertimbangan termasuk kesan pelaksanaan semula sistem percukaian itu sedang dilakukan.

Berita berkaitanPerluas konsep memperkasakan masyarakat, realisasikan agenda hijau negaraMesyuarat Kabinet diawalkan ke esok, bincang kos sara hidup, bahan makanan - Ismail Sabri

Beliau berkata, banyak perkara perlu dipertimbangkan kesan daripada pelaksanaan GST seperti sama ada pelaksanaanya dibuat pada masa sesuai atau akan mengakibatkan berlakunya kenaikan harga barang."Ramai orang terus melompat bila saya kata tidak menolak kemungkinan tapi saya kata perlu dikaji, kita perlu kaji buruk dan baiknya bukan saya umum akan laksanakan GST."Rakyat perlu difahamkan kalau kita nak buat apa-apa, kalau kita nak perkenalkan sistem percukaian yang baharu sebagai contoh kalau kita rasa SST dah tidak sesuai, apa yang kita hendak gantikan dan rakyat perlu difahamkan dulu. Kita mahu apa yang kita umumkan diterima rakyat bukan ditolak rakyat,"kata Ismail Sabri kepada media selepas merasmikan Sambutan Hari Alam Sekitar Sedunia di Taman Tugu di sini.

(Datuk Seri Ismail Sabri (dua, kiri) melihat ruang pameran pada Sambutan Hari Alam Sekitar Sedunia 2022 di Taman Tugu hari ini/BERNAMA)


Tindakan segera kepada kepercayaan inkarnasi

(Wan Salim Wan Mohd Noor berkata berdasarkan perspektif Ahli Sunnah Wal Jamaah, inkarnasi adalah satu akidah yang palsu dan menyeleweng daripada landasan agama Islam/FOTO Bernama)

GEORGE TOWN, 5 Jun - Pihak berkuasa agama Islam digesa untuk mengambil tindakan segera bagi mencegah kepercayaan kepada inkarnasi, iaitu perpindahan roh seorang yang telah meninggal dunia kepada seorang lain yang hidup, daripada menyusup ke dalam masyarakat Islam negara ini.Mufti Pulau Pinang Datuk Seri Dr Wan Salim Wan Mohd Noor berkata tindakan segera itu perlu dibuat, berikutan tular video seorang pendakwah bebas berhubung kandungan ceramahnya yang menyebut mengenai perpindahan roh kepada jasad manusia yang masih hidup.“Kepercayaan kepada inkarnasi iaitu perpindahan roh seorang yang telah meninggal dunia kepada seorang lain yang hidup adalah karut dan merupakan satu perkara khurafat, yang tidak bersandar kepada sebarang dalil, ia dipegang oleh penganut agama Hindu, Buddha, kaum Maya di Amerika Latin, beberapa golongan Syiah di Lubnan dan Syria, juga oleh tarikat tadauf tertentu yang ekstrem.“Sehubungan itu, saya minta pihak berkuasa agama Islam termasuk Menteri di Jabatan Perdana Menteri, Jabatan Kemajuan Islam Malaysia (Jakim) dan jabatan-jabatan agama negeri hendaklah memandang serius tentang isu ini dan ambil tindakan segera bagi mencegahnya,” katanya dalam kenyataan hari ini.Wan Salim berkata demikian bagi mengulas video berdurasi lebih 10 minit, di mana pendakwah bebas itu menyatakan bahawa gurunya pernah menyebut contoh bahawa Allah mencipta roh yang boleh berpindah-pindah.Mengulas lanjut, Wan Salim berkata berdasarkan perspektif Ahli Sunnah Wal Jamaah, inkarnasi adalah satu akidah yang palsu dan menyeleweng daripada landasan agama Islam yang sebenar, kerana bertentangan dengan nas-nas al-Quran dan Sunnah Nabawiyah.

(Video pendakwah bebas berdurasi lebih 10 minit viral di media sosial mengundang kegusaran orang ramai/Syot layar FB)

Katanya malah menurut ajaran Islam roh tidak berpindah dari satu jadad ke jasad yang lain kerana roh seseorang adalah khusus untuk dirinya sahaja dan tidak dikongsi oleh sesiapapun selepas kematiannya, tiada dalil yang menyokong akidah yang palsu ini.“Umat Islam diingatkan bahawa kepercayaan kepada perkara-perkara ghaib atau metafizika mestilah bersandar kepada dalil yang sahih, sedangkan kepercayaan kepada penjelmaan roh ini tiada dalil sama sekali sama ada daripada ayat al-Quran mahupun sunnah yang sahih,” katanya.Beliau berkata menurut Islam, roh seseorang bermula ketika ia berada di dalam rahim ibunya dan setelah berpisah dengan jasad disebabkan kematian, roh berpindah ke alam barzakh sebelum dibangkitkan serta disatukan semula dengan jasadnya pada hari kiamat, seterusnya akan berakhir di syurga atau neraka.Menurutnya sesiapa yang cuba menyebarkan akidah yang sesat itu kepada masyarakat Islam, perlu diberi amaran dan jika terus berdegil maka hendaklah dibawa ke Mahkamah Syariah untuk diadili menurut undang-undang sedia ada.“Selain itu, individu tersebut juga perlu disekat daripada menyampaikan ceramah dan kuliah di masjid atau surau, demi memelihara akidah umat Islam daripada kesesatan kerana terpengaruh dengan ajaran karut berkenaan,”' katanya. - BERNAMA


Perarakan panji yang di-Pertuan Agong peraga semangat, kesetian ATM pertahankan negara

(Warga ATM dari perkhidmatan Tentera Darat Malaysia , Tentera Laut Diraja Malaysia dan Tentera Udara Diraja Malaysia terus komited melaksanakan latihan walaupun di bawah panas terik matahari sebagai persiapan bagi menjaya Istiadat Mengarak Panji- Panji Agong yang akan berlangsung pada 10 Jun ini/FOTO FB ATM)

KUALA LUMPUR, 5 Jun - Istiadat mengarak Panji-Panji Seri Paduka Baginda Yang di-Pertuan Agong pada Jumaat ini (10 Jun) di Dataran Pahlawan Negara, Putrajaya akan memperagakan semangat dan kesetiaan Angkatan Tentera Malaysia (ATM) dalam mempertahankan kedaulatan negara sehingga titisan darah terakhir.Panglima Angkatan Tentera Jen Tan Sri Affendi Buang berkata dalam acara berkenaan, kira-kira 900 anggota dan pegawai akan berarak membawa panji-panji daripada gabungan ketiga-tiga cabang ATM, antaranya Rejimen Askar Melayu Diraja, Rejimen Ranger Diraja, Tentera Laut Diraja Malaysia dan Tentera Udara Diraja Malaysia.“Perarakan panji-panji Yang di-Pertuan Agong adalah satu adat tradisi, yang diberi kepada Yang di-Pertuan Agong, ia akan dilakukan sebanyak tiga kali dalam tempoh lima tahun, mengikut tradisi, ia akan dilakukan pada tahun pertama, ketiga dan kelima.“Kali terakhir ia dilakukan adalah pada 2019 dan sepatutnya ia perlu dilaksanakan pada tahun lepas tetapi ditangguhkan kerana pandemik COVID-19,” katanya ketika menjadi tetamu pada rancangan Selamat Pagi Malaysia di TV1, RTM.Perarakan panji-panji merupakan salah satu daripada enam acara diadakan sempena sambutan Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, tahun ini.

(Panglima Angkatan Tentera Jen Tan Sri Affendi Buang bersiaran pada rancangan Selamat Pagi Malaysia di TV1, RTM/FOTO)

Affendi berkata perbarisan yang dijalankan dengan penuh istiadat itu, akan turut melibatkan formasi terbang lintas hormat lima buah helikopter yang membawa Jalur Gemilang, bendera ATM dan bendera ketiga-tiga cabang keselamatan ATM di ruang udara Putrajaya.“Tembakan meriam sebanyak 21 das turut akan dilakukan oleh Rejimen Artileri Diraja sebagai penghormatan kepada Yang di-Pertuan Agong, iaitu pemerintah tertinggi angkatan tentera,” katanya.Justeru kata Affendi, penduduk di sekitar Putrajaya tidak perlu cemas, jika terdengar bunyi meriam atau terlihat kelibat helikopter tentera terbang rendah di kawasan berkenaan sepanjang minggu ini sehingga hari perarakan.Dalam pada itu Affendi turut mengajak orang ramai untuk bersama-sama menonton perarakan berkenaan yang bakal disiarkan secara langsung oleh RTM, agar dapat menghayati kepentingan pasukan berkenaan sebagai satu elemen penting dalam menjaga kesejahteraan dan kedaulatan negara.“Perarakan berkenaan adalah pertunjukan simbolik ATM yang amat komited dalam menjaga kedaulatan negara dan sanggup berkorban sehinga titisan darah terakhir,” katanya - BERNAMA


KBS bantu atasi gejala rasuah dan salah guna kuasa dalam kalangan belia

IPOH, 5 Jun - Kementerian Belia dan Sukan (KBS) akan berusaha membantu mengatasi gejala rasuah dan salah guna kuasa dalam kalangan belia, susulan laporan seramai 275 pelajar Institut Pendidikan Tinggi (IPT) dan kakitangan awam terlibat jenayah itu sejak tahun 2020.Menteri Belia dan Sukan Datuk Seri Ahmad Faizal Azumu berkata antara usaha yang dilakukan ialah memupuk kesedaran dalam kalangan anak muda, dari peringkat sekolah lagi.“Kesedaran ini bukan sahaja perlu diterapkan di peringkat kementerian, termasuk juga di peringkat sekolah, Suruhanjaya Pencegahan Rasuah Malaysia (SPRM) dan setiap badan agensi, dengan menjalankan aktiviti atau program kesedaran tentang bahaya gejala rasuah dan salah guna kuasa.“Gejala ini seperti penyakit, di mana ia tidak kira bangsa dan agama, jika seseorang itu tiada jati diri tentu dia akan lakukan juga. Saya amat berdukacita kerana golongan muda sudah terlibat dengan rasuah,” katanya ketika ditemui pemberita selepas melancarkan Liga Sukan Malaysia (MSL) daerah Kinta 2022 di X Park Sunway City di sini hari ini.

(Menteri Belia dan Sukan Datuk Seri Ahmad Faizal Azumu memberikan ucapan pada Majlis Pelancaran Kata Dua di Menara KBS pada Jumaat lalu/FOTO Fail)

Semalam, Timbalan Ketua Pesuruhjaya (Pencegahan) SPRM Datuk Seri Norazlan Mohd Razali dilaporkan berkata berdasarkan data terkini pihaknya, seramai 275 belia berusia lingkungan 18 hingga 30 tahun ditahan atas kesalahan rasuah yang terdiri daripada 231 lelaki dan 44 wanita sejak 2020 hingga Jumaat lepas.Dalam tempoh sama, seramai 151 belia dituduh di mahkamah melibatkan 11 orang berusia 18 hingga 23 tahun dan 140 orang berusia 24 hingga 30 tahun, dengan 85 daripadanya selesai perbicaraan serta didapati bersalah yang mana antara kesalahan dilakukan adalah memberi, menerima dan lain-lain kesalahan berkaitan rasuah.Terdahulu, Ahmad Faizal berkata program MSL 2022, dilaksanakan bagi memupuk minat dan menarik penyertaan dari pelbagai peringkat umur ke arah melahirkan masyarakat berbudaya sukan.Beliau berkata program pengenalan berbentuk pertandingan melibatkan lima jenis sukan secara berpasukan termasuk futsal dan bola jaring itu, mendapat sambutan amat menggalakkan dan pasukan terbaik akan mewakili peringkat daerah, negeri dan kebangsaan demi menjadikan Malaysia sebuah Negara Sukan. - BERNAMA


Perluas konsep memperkasakan masyarakat, realisasikan agenda hijau negara

(Datuk Seri Ismail Sabri (kiri) bergambar bersama plak Sambutan Hari Alam Sekitar Sedunia 2022 di Taman Tugu hari ini.Turut hadir Menteri Kewangan Tengku Datuk Seri Zafrul Tengku Abdul Aziz (kanan)/BERNAMA)

KUALA LUMPUR, 5 Jun- Konsep memperkasakan masyarakat perlu diperluas bagi merealisasikan agenda hijau negara.

Perdana Menteri Datuk Seri Ismail Sabri Yaakob berkata, beliau menghargai usaha masyarakat setempat yang bertindak memajukan sendiri persekitaran mereka agar menjadi lebih hijau dan lestari.

(Datuk Seri Ismail Sabri berucap pada Sambutan Hari Alam Sekitar Sedunia 2022 di Taman Tugu hari ini/BERNAMA)

"Sebagai contoh, projek komuniti kebun-kebun Bangsar dan kebun-kebun Kerinchi di Kuala Lumpur ini. Menariknya, kebun sayur-sayuran ini diusahakan oleh komuniti setempat menggunakan dana mereka sendiri untuk mendidik dan menggalakkan penglibatan orang ramai dengan hasil tanamannya, turut dikongsi dengan golongan kurang berkemampuan.

"Konsep memperkasakan masyarakat inilah yang ingin saya perluas bagi merealisasi agenda hijau negara. Sehubungan itu, saya mahu agensi kerajaan berkaitan turut membantu terutamanya memudahkan urusan dan memberi bantuan yang diperlukan," kata Ismail Sabri semasa berucap merasmikan sambutan Hari Alam Sekitar Sedunia di Taman Tugu, di sini.


PBAKL: Pesta buku usaha perkukuh budaya membaca - Ismail Sabri

KUALA LUMPUR, 4 Jun - Kerajaan akan terus menyokong penganjuran Pesta Buku Antarabangsa Kuala Lumpur (PBAKL) serta pameran dan aktiviti penerbitan buku sebagai perusahaan bagi pendidikan dan budaya, kata Datuk Seri Ismail Sabri Yaakob.Perdana Menteri berkata program seumpama itu akan memperkukuhkan budaya membaca dalam kalangan Keluarga Malaysia.Justeru, katanya Kementerian Pendidikan melalui Majlis Buku Kebangsaan Malaysia (MBKM) dan agensi berkaitan hendaklah melaksanakan usaha lebih giat bagi memajukan industri penerbitan buku tempatan dan menggalakkan aktiviti berkaitan dengannya."Saya turut menyeru seluruh Keluarga Malaysia agar menerapkan budaya membaca, bagi melahirkan masyarakat yang bertamadun, berilmu pengetahuan dan berkeperibadian unggul. PBAKL adalah pesta buku terbesar negara yang mampu menjadi pemangkin kepada perkembangan industri buku dan memupuk budaya membaca serta mewujudkan masyarakat celik ilmu," katanya.Beliau berkata demikian ketika berucap di Majlis Perasmian PBAKL 2022 di Pusat Dagangan Dunia Kuala Lumpur (WTCKL) di sini malam ini.

(Orang ramai mengunjungi Pesta Buku Antarabangsa Kuala Lumpur (PBAKL) di WTCKL)

Turut hadir Menteri Kanan Pendidikan Datuk Dr Radzi Jidin, Menteri Wilayah Persekutuan Datuk Seri Dr Shahidan Kassim dan Datuk Bandar Kuala Lumpur Datuk Seri Mahadi Che Ngah.Perdana Menteri berkata bangsa yang berjaya adalah mereka yang membaca dan dalam usaha memandaikan bangsa, budaya membaca harus dipupuk secara berterusan.“Pembangunan sesebuah negara turut bergantung kepada rakyatnya yang berpengetahuan, berfikiran positif, rajin dan berdaya saing. Ilmu pengetahuan dapat diperoleh melalui amalan membaca,” katanya.Beliau turut menyeru agar pengarang, penerbit dan semua pihak berkepentingan dalam industri buku memainkan peranan masing-masing bagi menghasilkan buku yang berkualiti dan seterusnya memperkasakan industri itu.Katanya usaha itu dapat menyokong pertumbuhan dan memupuk kelangsungan pembinaan negara bangsa melalui budaya membaca."Kegagalan kita mengekalkan budaya membaca bukan hanya menjejas dan menghancurkan usaha kerajaan membina sebuah negara bangsa yang berjaya, tetapi juga ‘membunuh’ bukan hanya industri buku tetapi juga karyawan-karyawannya," katanya.PBAKL 2022 berlangsung sehingga 12 Jun sejak semalam, menempatkan lebih 700 gerai membabitkan hampir 200 penerbit tempatan dan antarabangsa.PBAKL kali ke-39 itu adalah anjuran MBKM di bawah Kementerian Pendidikan dengan kerjasama persatuan industri buku Malaysia. - BERNAMA


Kembara RIUH Keluarga Malaysia menyemarakkan lagi industri seni dan kreatif

KOTA KINABALU, 4 Jun - Kembara RIUH Keluarga Malaysia edisi Riuh Bah! bersama Hotlink memberi peluang kepada RTM untuk mengukuhkan jenamanya di Sabah.Ketua Pengarah Penyiaran, Datuk Che Roslan Che Daud berkata, program turun padang itu membolehkan RTM mendekati dan berinteraksi dengan masyarakat termasuk pemain industri kreatif.Menurutnya, ia sekali gus mendapatkan maklumat untuk melaksana langkah penambahbaikan."Apabila RTM berpeluang turun padang seperti ini, maka kami dapat bertemu dengan masyarakat dan berinteraksi dengan industri kreatif sebab fokus RIUH pada industri kreatif tempatan," katanya di Pusat Konvensyen Antarabangsa Sabah (SICC) di sini.

(Ketua Pengarah Penyiaran, Datuk Che Roslan Che Daud menyantuni kakitangan RTM Sabah di SICC/FOTO RTM Sabah)

Berskala lebih besar, edisi RIUH bah! menyajikan kepelbagaian budaya tradisi dan sejarah unik, sekaligus mengetengahkan bakat penggiat industri kreatif terutama dari negeri di bawah bayu selama tiga hari mulai semalam.Menyedari pentingnya industri Seni dan Budaya Kreatif dalam pembangunan negara, kerajaan komited untuk menyemarakkan semula industri ini ketika memasuki Fasa Endemik COVID-19. Program ini dijangka mencipta sekurang-kurangnya 5,000 peluang pekerjaan di 14 lokasi, serata tanah air serta memberi sokongan kepada lebih 2,000 perniagaan tempatan.

Lagi berita berkaitan:K-KOMM, MOTAC kerjasama promosi RIUH-Keluarga MalaysiaFestival Riuh usaha merakyatkan K-KOMM- AnnuarRIUH Keluarga Malaysia: bantu jana pendapatan penggiat seni dan industri kreatifProgram Riuh Ek! Keluarga Malaysia diperluas ke negeri-negeriJohor lokasi pertama program RIUH Keluarga MalaysiaKKMM anjur 'RIUH-Keluarga Malaysia' bermula Januari tahun depan


Memperkasa Semarak Uniti Keluarga Malaysia simbolik perpaduan

JEMPOL, 4 Jun - Program Semarak Uniti Keluarga Malaysia akan terus dipergiat di peringkat akar umbi bagi mendukung usaha kerajaan memperkukuh semangat perpaduan dalam kalangan masyarakat pelbagai kaum, bermula di peringkat akar umbi. Menteri Perpaduan Negara, Datuk Halimah Mohamed Sadique berkata program itu menyemarakkan aspirasi perpaduan Keluarga Malaysia. 13 program dirancang di bawah program Semarak Uniti Keluarga Malaysia yang bakal dilaksana secara tetap dalam usaha menyemai semangat muhibah dalam kalangan Keluarga Malaysia. “Program ini bagi menyokong Aspirasi Keluarga Malaysia yang berteraskan nilai-nilai keterangkuman, kebersamaan dan kesyukuran.“Inilah pendekatan yang ditekankan oleh kementerian bagi memastikan program-program perpaduan dapat didengari, dilihat dan dirasai seluruh Keluarga Malaysia,” katanya kepada pemberita selepas merasmikan Program Semarak Uniti Keluarga Malaysia di Felda Wilayah Raja Alias di sini hari ini.

(Menteri Perpaduan Negara, Datuk Halimah Mohamed Sadique hadir merasmikan Program Semarak Uniti Keluarga Malaysia di Felda Wilayah Raja Alias/FOTO FB Mohd Salim)

Turut hadir Ahli Parlimen Jempol yang juga Pengerusi Pihak Berkuasa Kemajuan Pekebun Kecil Perusahaan Getah (Risda) Datuk Seri Mohd Salim Mohd Sharif.Halimah berkata, program yang sama dijadual dilaksana di Johor, Kelantan, Terengganu dan Kedah.Sepanjang pelaksanaan program tersebut pelbagai pengisian menarik akan diadakan bagi memastikan program-program perpaduan dapat didengari seluruh Keluarga Malaysia.Parlimen Jempol dipilih sebagai lokasi pertama bagi menjayakan program tersebut yang berlangsung hari ini dan esok.


KBS sasar santuni 100,000 belia menerusi program jelajah kafe undi 18

SEPANG, 4 Jun - Kementerian Belia dan Sukan (KBS) menyasarkan menyantuni lebih 100,000 belia di institusi latihan dan pendidikan di seluruh negara menerusi Program Jelajah Kafe Undi 18 sebagai usaha memberi kesedaran, kefahaman dan keyakinan golongan muda terhadap keterlibatan mereka dalam pilihan raya negara.Timbalan Menteri Belia dan Sukan Datuk Seri Ti Lian Ker berkata Program Jelajah Kafe Undi 18 merupakan sebuah program Literasi Demokrasi yang akan dijalankan oleh Institut Pembangunan dan Kecemerlangan Kepimpinan (i-LEAD) sehingga hujung tahun ini."Konsep pelaksanaan program jelajah ini dibuat secara berpusat dan bersasar di satu lokasi agar ia dapat memberikan impak yang lebih menyeluruh."Siri program jelajah ini dirancang pelaksanaannya mengikut zon merangkumi zon tengah, zon utara, zon timur dan zon selatan di Semenanjung serta di Sabah dan Sarawak," katanya kepada media pada Majlis Pelancaran Program Jelajah Kafe Undi 18, di sini hari ini.

Ti berkata bagi memastikan objektif program tersebut tercapai, i-LEAD akan berkolaborasi dengan pelbagai kementerian seperti Kementerian Pendidikan, Kementerian Kesihatan (KKM), Kementerian Pengajian Tinggi, Kementerian Pembangunan Luar Bandar dan Kementerian Sumber Manusia.Ia turut melibatkan penyertaan kolej matrikulasi, institusi latihan KKM, politeknik, kolej komuniti, institusi pendidikan Majlis Amanah Rakyat dan institusi latihan Jabatan Tenaga Manusia."Pelaksanaan program ini juga mendapat kerjasama daripada pihak Akademi Pilihan Raya melalui aktiviti pendidikan pengundi dalam usaha untuk memberikan kesedaran dan kefahaman terhadap sistem serta proses pilihan raya yang dijalankan," katanya. - BERNAMA


Pembuangan sampah haram, peniaga pasar malam tuntut PBT ambil tindakan segera

PASIR GUDANG, 4 Jun - Sekurang-kurangnya 249 peniaga pasar malam di Taman Megah Ria, Masai, di sini terpaksa berniaga dalam tekanan sejak enam tahun lalu apabila terpaksa berdepan dengan longgokan sampah di tapak pembuangan sampah haram.Oleh itu, peniaga pasar malam di kawasan berkenaan menuntut agar pihak berkuasa tempatan (PBT) mengambil tindakan segera, bagi menangani isu pembuangan sampah haram yang telah berlarutan.Pengerusi Persatuan Peniaga Pasar Malam Melayu daerah Johor Bahru, Mohd Yusof Pet berkata, longgokan sampah dapat dilihat sepanjang Jalan Cenderai melibatkan barangan perabot dan pelbagai jenis sampah dalam saiz yang besar dan kuantiti yang banyak termasuk sisa buangan industri.  Keadaan bertambah buruk apabila sampah dibakar mengancam keselamatan peniaga dan pembeli pasar malam berkenaan. "Kita berharap pada pihak yang berkuasa supaya ada tindakan tegas diambil untuk memastikan kawasan ini lebih bersih dan selesa. Ini kebaikan untuk pengunjung yang datang dan memberi keselesaan kepada peniaga," katanya.

(Tempat pembuangan sampah haram mencemarkan alam sekeliling sejak enam tahun lalu)

Setakat ini maklum balas yang diterima dari pihak bertanggungjawab hanya balasan menerusi Whatsapp yang mengatakan aduan dibuat telah diterima, namun sehingga kini belum ada tindakan.  Justeru peniaga menggesa agar pihak bertanggungjawab dapat mengambil tindakan segera bagi memastikan kawasan tersebut dibersihkan. Peniaga, Mohd Hady Iziham berkata meskipun pelbagai aduan telah dilakukan namun tiada tindakan dari pihak berkuasa dan longgokan sampah semakin teruk berlaku.Manakala, Ahmad Mohd Zain berkata longokkan sampah di kawasan berkenaan tidak menemui jalan penyelesaiannya sejak enam tahun dia berniaga di situ.


RM5.034 bilion bagi pembangunan sekolah dan institusi pendidikan seluruh negara

(Ismail Sabri berucap pada majlis penutupan JAKM Edisi Terengganu hari ini)

KUALA TERENGGANU, 4 Jun- RM5.034 bilion diperuntuk bagi projek pembangunan sekolah dan institusi pendidikan di seluruh negara bawah Rolling Plan Ke-2, Rancangan Malaysia Ke-12, tahun ini.  Perkara tersebut dinyatakan Perdana Menteri, Datuk Seri Ismail Sabri Yaakob.  Menurut beliau, terdapat 79 projek baharu dan sambungan bagi pembangunan sekolah serta institusi pendidikan dengan kos keseluruhan RM914.79 juta."Daripada jumlah itu, 42 projek siap sepenuhnya, 18 projek di peringkat pembinaan dan 19 projek berstatus pra bina di Terengganu," katanya.Beliau menyatakan demikian dalam ucapan perasmian majlis penutupan Jelajah Aspirasi Keluarga Malaysia (JAKM) Edisi Terengganu, di sini hari ini.

(Penyampaian sumbangan Yayasan Keluarga Malaysia kepada 10 penerima)

Ismail Sabri juga berkata bagi projek naik taraf dan membangun semula sekolah yang mempunyai bangunan daif, 26 projek diluluskan dalam tempoh 2017 hingga 2022 dengan kos RM60.93 juta.Sebanyak 21 projek siap manakala baki sebanyak lima projek dalam peringkat pra bina.Pada majlis penutupan JAKM berkenaan, turut disampaikan sumbangan Yayasan Keluarga Malaysia kepada 10 penerima.Kementerian Pendidikan dilantik sebagai kementerian peneraju bagi JAKM edisi kali ini.


Khutbah khas solat Jumaat: Sempena Hari Keputeraan Agong

KUALA LUMPUR, 3 Jun- Bersempena Hari Keputeraan Rasmi Yang di-Pertuan Agong Isnin ini, khutbah khas solat Jumaat bertajuk ‘Dirgahayu Tuanku, Rahmat Selalu’ disampaikan di masjid-masjid seluruh negara.Menurut Imam Besar Masjid Wilayah Persekutuan, Muhyidin Aziz @ Saari, khutbah khas tersebut menyentuh mengenai amalan sistem Raja Berperlembagaan yang meletakkan Yang di-Pertuan Agong pada kedudukan paling tinggi dan memiliki fungsi melindungi agama serta negara selain menjadi lambang perpaduan dan kesejahteraan seluruh masyarakat.

“Alhamdulillah, kita dikurniakan seorang sultan berjiwa rakyat yang menyempurnakan amanah pemerintahan dengan sifat-sifat insani dan berusaha memastikan keamanan dan kesejahteraan rakyat diutamakan dalam apa-apa jua situasi.“Semoga kebijaksanaan pimpinan seorang sultan akan diperkukuhkan dengan nasihat barisan ulama yang tegas dan barisan umara (pemerintah) yang ikhlas akan didukung dengan taat setia rakyat yang hidup harmoni dan lebih utama dilimpahi cahaya petunjuk ilahi," kata Muhyidin ketika ditemu bual pemberita RTM.Malaysia juga melihat kebijaksanaan Seri Paduka dan Raja-Raja Melayu yang mengambil beberapa keputusan bijak menstabilkan negara dalam menghadapi kemelut politik dan cabaran ketika dilanda pandemik COVID-19."Syukur kepada Allah SWT, institusi diraja memayungi kita dengan keadilan dan kebijaksanaan dalam memastikan keamanan, dapat dinikmati seluruh rakyat. Maka, sewajarnya kita menumpahkan seluruh ketaatan dan kesetiaan sesuai prinsip asas rukun negara yang kita lafazkan sebagai warganegara," tambahnya.

(Imam Besar Masjid Wilayah Persekutuan, Muhyidin Aziz @ Saari)

Terdahulu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menunaikan solat Jumaat di Masjid Wilayah Persekutuan, ibu negara.Keberangkatan tiba Al-Sultan Abdullah pada pukul 1.07 minit tengah hari disambut Perdana Menteri, Datuk Seri Ismail Sabri Yaakob.Turut hadir Menteri di Jabatan Perdana Menteri (Hal Ehwal Agama) Datuk Idris Ahmad, Menteri di Jabatan Perdana Menteri (Ekonomi), Datuk Seri Mustapa Mohamed, Menteri Wilayah Persekutuan, Datuk Seri Dr Shahidan Kassim dan Menteri Kewangan, Tengku Datuk Seri Zafrul Tengku Abdul Aziz.Mengakhiri khutbah, seluruh rakyat Malaysia diminta supaya meneruskan hubungan baik dengan pemerintah dengan masing-masing saling mendoakan bersesuaian tuntutan agama.Pada masa sama, menjauhkan diri daripada perbuatan jahat dan sangkaan buruk terhadap pemerintah.Selesai solat Jumaat, Al-Sultan Abdullah berkenan beramah mesra, bersalaman serta berswafoto dengan beberapa jemaah sebelum berangkat pulang ke Istana Negara.